
Grupo di turista Arubiano pega na Israel a logra sali di e pais 


Ariba rednan social y algun medio di comuni- 
cacion por a tuma nota di un noticia circulan- 
do cu a causa preocupacion den comunidad. 
Ta trata di un grupo di turistanan Arubiano 
cu a bay bishita Israel, pero cu keda pega na e 
pais pa motibo cu nan vuelo a cancela. 


Recientemente den medionan di comunicacion 
internacional por a mira e noticia cu Israel a de- 
clara guera contra Palestina despues cu un atake 
sorpresa di parti di un grupo di militante Palestino, 
HAMAS, na Israel. 


E noticia aki a causa preocupacion y desesperacion 
pa hopi den e region aki, na nivel mundial y con- 


secuentemente hopi operacionnan a wordo afecta, 
entre otro e vuelonan cu ta sali for di, y cu destino 
pa, Israel. 


Un grupo di turista Arubiano cu tabata di vakantie 
bishitando e tera santo a wordo confronta cu e no- 
ticia alarmante cu nan vuelo a ser cancela y nan no 
por sali for di e pais cu aworaki ta den pleno guera 
contra Palestina. 


Prome Minister di Aruba, Evelyn Wever-Croes, a 
tuma nota di e situacion aki y a tuma accion den su 
propio mannan. A traves di su pagina di Facebook 
a mandatario a indica cu el a haci su maximo es- 
fuerso y a comunica cu diferente instancia pa logra 


cu e grupo di residentenan Arubiano por a sali for 
di Israel. 


“Mi tabata bezig henter mainta cu Buitenlandse 
Zaken, Embahada na Israel y e grupo mes y por in- 
forma cu nan a caba di pasa inmigracion y ta salien- 
do for di Israel cu e mesun aerolinea cu nan mester 
a sali mas trempan, esta Turkish Airways. Pues e 
grupo di nos ciudadanonan na Israel ta saliendo di 
Israel awor. Danki na Directie Buitenlandse Be- 
trekkingen di Aruba y Ministerie van Buitenlandse 
Zaken di Hulanda,” el a indica. 


Yobida por ta inicio di un menasa pa salud publico 


Mediante un comunicado pa prensa, Depar- 
tamento di Salud Publico (DVG) ta sigura cu 
den e dianan cu a pasa y den e lunanan cu ta 
sigui, Aruba lo por sigui experencia basta yo- 
bida. 


Algun ta mira esaki como un bendicion, pero e por 
ta tambe inicio di un menasa pa salud publico, si 
como poblacion no ta consciente y traha hunto pa 
minimalisa e risico di malesanan transmiti pa san- 
gura. 


Manera ta conoci, sangura mester di awa pa por 
buta su webonan. Mas awa keda para rond di cas 
despues di yobida, mas oportunidad e sangura tin 
pa broei dentro di 8-10 dia. Pa por minimalisa e ris- 
ico cu Aruba por bay experencia un brote di Den- 
gue manera varios otro pais den Latino America, ta 
importante pa tur hunto ataca e problematica for 
di su raiz. 


Esaki ta encera reduci of stop e sangura di sigui 
broei na cantidad grandi. Esaki por ser haci door di: 
Tira afo of warda tur obheto cu por retene awa in- 
necesariamente paden y rond di cas, scol, trabou y 
alrededor. Por ehempel scoter bou mata, tire, coy 
hunga pafo, vas cu mata of flor y mas. 
Tapa tur awa para cu tin proposito manera, entre 
otro, pa muha mata of duna bestia tur dia. Por 
ehempel hemchi bou airco of bari cu awa di yobida 
y mas. 
Ta extra alerta riba awa para cu proposito di bida pa 
mata of mascota por ehempel vas cu mata of flor, 
baki awa di bestia, vijver cu mata di lili y mas. 


Di dos (2) paso ta proteha personanan pa bo haya 
Dengue, esaki bo por haci door di: 
Bisti paña cu manga y pia largo durante oranan di 
atardi pa anochi. 


Usa repelente contra sangura riba cuero cu no ta 
cubri cu paña. 
Den espacio pafo di cas cende un mecha of usa bela 
contra sangura. 
Cera porta y bentana di cas prome cu bira scur of 
usa screen. 
Evita di bishita areanan unda ta consciente cu tin 
hopi sangura. 
Spuit paden di cas, camber, oficina y areanan cu ta 
frecuenta regularmente cu producto pa mata san- 
gura. 


Di tres (3) paso ta proteha otronan ora cu tin Den- 


gue of tin sintomanan di Dengue 
Esaki ta haci door di evita di haya picadura pa san- 
gura. E sintomanan di Dengue ta entre otro: 
Keintura 
Dolor di cabes 
Biramento di stoma y sacamento 
Dolor di weso, joints y musculo 
Dolor di wowo 
Rash riba curpa 


Si algun hende ta presenta e sintomanan aki, con- 
sulta dokter di cas. 

Problema pa hende local por cumpra un vivienda na Aruba ta preocupa 


For di algun tempo caba, 
por mira publicacion di 
benta di viviendanan na 
Aruba unda cu prijsnan 
pa propiedadnan ta suma- 
mente halto y cu un famia 
local no tin placa pa nan 
yega na mesun cas sea 
pa diferente motibonan 
como no por haya tereno, 
material di construccion 
ta mucho costoso of cos- 
to di bida ta sigui subi na 
unda salarionan tambe ta 
hunga un rol hopi impor- 
tante pa por haya un hy- 
potheek. 


Tabata na 2019 ora director 
di Directie Infrastructuur en 
Planning (DIP) ken awor 
ta suspendi, a declara cu na 
2018 nan tabatin un cantidad 
14.700 peticion pa tereno for 
di aña 1990, cu na e tempo 
ey nan como DIP a sigura cu 
no por papia di reto di tereno 
sino cu nan tabata papia di 
un problema di vivienda na 
Aruba. 
E problematica cu e isla taba- 
tin y te ainda ta existi ta vivi- 
enda, pa via cu e cantidad di 
hendenan cu kier un vivienda 
ta basta grandi. Den e cuadro 
ey e director a comenta na e 
tempo ey cu nan a bay riba un 
maneho di dos banda. Di un 
parti nan mester a haci inslag 
ariba e cantidad di hendenan 
cu a pidi tereno y di otro ban- 
da, nan tabata pronostica cu a 
base di futuro y cifra nan por 
bay pa 2025. 


Tabata dia 14 di juni 2021 ora 
e proyecto Caribbean Town 
Villas and Appartments tabata 
haci e anuncio di su proyecto 
di viviendanan den forma 
sostenibel y moderno pa 
atende cu demanda di cas pa 
futuro y na october di 2022 
Gobierno di Aruba a informa 
di e groundbreaking dunan- 
do inicio na un “era nobo di 
vivienda pa comunidad local” 
unda e cual e propiedad tin 
un costo for di 135.000 dol- 
lar bay ariba dependiendo di 
e tipo di vivienda cu nan ta 
ofrece entre apartamentonan, 
villas y town houses. 
Par di dia pasa e proyecto a 
anuncia un aliansa cu compa- 
nianan di real estate di Aruba 
pa asina ey no solamente es- 
nan cu tin pendiente un peti- 
cion pa tereno na DIP sino 
tambe tur residente por cum- 
pra den e proyecto aki segun 
loke nan mes a sigura. 
Algun cierto comentario riba 
rednan social a trece dilanti 
cu hendenan local no por 
yega na su mesun cas cu pri- 
jsnan halto cu viviendanan 
tin awor na Aruba, ademas 


di esey tambe ta indica cu fi- 
nancing y maintenance fee cu 
ta costa entre 150 pa 750 flo- 
rin pa luna. 
Entre comentarionan riba 
rednan social tambe ta bisa: 
“Mi tin echt duele cu mi pai- 
sanonan! They’re selling ev- 
erything to foreigners! Paso 
pa hende nan manera nos 
cu ta biba afo, e prijs nan ta 
AMAZING! Pero p’e local 
nan, cu mayoria ta gana sala- 
rio abou y no por fia mas cu 
200.000 florin, e prijs nan ta 
mucho halto. P’esey awo nan 
ta bende nan cu hende nan di 
afo. P’esey e post ta na Ingles. 
E proyecto nunca a wordo 


traha cu local den mente. 
Let’s be honest!” 
“Caribbean Town tabata un 
proyecto cu Haime Croes di 
DIP cu aprobacion di Go- 
bierno, a apoya, a promove 
como e alternativa pa Aru- 
biano yega na un cas. E tabata 
cay bou di e pensamento cu 
mester cuminsa bay halto, 
pasobra no tin suficiente 
tereno pa erfpacht. FCCA y 
banconan lo tabata cla la duna 
hypotheek.. ta CON ANTO 
a diseña un proyecto cu ta 
riba e pay grade di mayoria 
Arubiano? ma compronde 
cu no mag bende cu stranhe- 
ro, ni usa e apartamentonan 


pa Airbnb...Spera Caribbean 
Town y DIP clarifica.” 
E problema ta sigui keda na 
unda den comunidad e senti- 
mento di no por haya un tere- 
no pa construi un cas ta dificil 
debi na peticionnan pa tereno 
na DIP a keda atrasa, pa otro- 
nan por haya un hypotheek 
tambe ta dificil conforme cu 
loke nan ta gana como salario, 
por ehemplo, un persona cu 
un salario minimo di 1.700 
florin no por bin na remarca 
pa un hypotheek di casi 500 
florin pa luna (por ehemplo) 
unda cu mester paga ademas 
di servicionan, impuesto y 
otro gastonan adicional. 


Di mesun manera tambe 
por lesa comentarionan riba 
rednan social di Fundacion 
Cas Pa Comunidad Arubano 
unda nan ta huur casnan di 
un camber dirigi pa hende- 
nan di mas di 55 aña unda e 
prijs pa huur ta di 1.475 florin 
pa luna mas 35 florin extra pa 
servicio di septic, loke pa al- 
gun usuarionan a causa un 
disgusto y nan ta señala como 
“abuso di un fundacion cu ta 
supose di yuda comunidad 
haya cas pagabel,” un usuario 
a skirbi. 
Ademas di esey, tambe por 
mira cu companianan di real 
state ta bende casnan of con- 
dominionan na prijsnan hopi 
halto unda cu e unico cum- 
prado por ta esnan cu ta biba 
afo cu por paga e prijsnan na 
dollar mientras cu hendenan 
local no ta haya mucho op- 
cion pa cumpra un cas y mes- 
ter keda tur luna pagando un 
huur caminda nunca e lo no 
bira doño di e cas ey. 
Preguntanan ta bin dilanti 
como pa ki dia lo por tin un 
control pa regula e prijsnan y 
asina hendenan local por haya 
un cas na un prijs “accesibel” 
conforme loke nan ta gana 
den un luna, si instancianan 
concerni tin mas plannan di 
desaroyo habitacional pa tur 
hende, sea local of stranhero 
cu e obhetivo di construi 
viviendanan acorde pa fami- 
anan di Aruba cu no ta gana 
na dollar pero cu si tin e soño 
di haya nan mesun cas. 

Dam di Rooi Afo cera: 
A haya piscanan morto den e dam y ta sperando resultado di testnan 
di e awa 
Recientemente ariba red- 
nan social por a tuma nota 
di diferente publicacion 
pa loke ta trata e dam di 
Rooi Afo. Algun dia pasa 
un usuario a publica ariba 
su pagina di Facebook cu 
el a mira algun pisca mor- 
to den dam di Rooi Afo, 
locual no ta un bon señal 
y a bati alarma pa Depar- 
tamento di Agricultura, 
Cria y Pesca, Santa Rosa, 
ariba e situacion preocu- 
pante aki. 


Santa Rosa Aruba a tuma nota 
di e situacion aki y ayera tardi 
a publica un aviso ariba nan 
pagina di Facebook alertando 
tur persona cu ta haci uso di e 
dam aki, cu e ta bay ta cera te 
cu proximo aviso. 


“Atencion na tur usuario di 
e dam di Rooi Afo. Nos a 
ricibi melding cu desde si- 
man pasa, tin varios pisca 
morto den e dam y di inme- 
diato nos a meld na DVG pa 
nan controla e awa prome cu 
sigui hasi uso di e dam aki. 
Nos kier informa cu pa tur 
cautela, nos a cera e dam cu 
piedra y ta pidi tur usuario pa 
no haci uso di e awa, special- 
mente pa criansa di bestia, te 
ora cu nos ricibi resultado di 
e awa for di Departamento di 
Salubridad,” e departamento 
a publica a indica. 


Ainda no tin ningun indica- 
cion di kico e problema cu e 
awa di e dam lo por ta ni pa- 
kico e piscanan den e dam aki 
ta muriendo. Manera Santa 
Rosa a indica, DVG mester 
haci nan control necesario pa 
averigua si e awa ta contami- 
na of no. 


Den pasado caba e preocu- 
pacion di cu awa por ta con- 
tamina a bini pa dilanti, pero 
esaki, segun Minister di Tur- 
ismo y Salud Publico, Dan- 


gui Oduber no tabata e caso. 
Na 2019 tabatin preocupa- 
cion tocante posibel con- 
taminacion di awa na Aruba 
y e preocupacion aki a wordo 
treci pa dilanti den Parlamen- 
to di Aruba. Den Parlamento 
a señala e hecho cu e awanan 
rond di Aruba ta contamina 
y ta un peliger pa esnan cu ta 
haci uzo di dje. 


E tempo ey Minister Oduber 
a enfatisa cu esaki no ta e caso 
y no ta e realidad. E manda- 


tario a menciona cu como 
Minister di Salud Publico e 
ta garantisa e comunidad di 
Aruba cu e awa nan ta sigur 
pa landa aden. E mandatario a 
sigui bisa cu e unidad di DVG 
di Dienst Warenkeuringen 
Hygiëne (DWH) tur luna ta 
tuma muestra (sample) di e 
lama nan, dam nan y e RWZI 
nan rond di nos isla. 


E muestra nan aki ta keda 
procesa pa e laboratorio di 
hospital cu ta certifica pa ISO 


y ta acredita na Hulanda. Se- 
gun e minister tur luna DWH 
ta controla si e awanan (bac- 
teriologico, no Chemisch) ta 
wordo contamina y esaki ta 
sucede na diferente punto na 
e isla y na un forma regular y 
di tur e muestranan cu a keda 
colecta a conclui, e tempo ey, 
cu no tin contaminacion den 
ningun di e awanan. 


Aworaki tin un preocupacion 
un biaha mas y miedo pa un 
posibel contaminacion. Tanto 
Santa Rosa Aruba como usu- 
arionan di e dam di Rooi Afo 
ta en espera di e resultado 
di e testnan realisa pa DVG 
pa asina por confirma kico e 
situacion ta y si e awa ta con- 
tamina of no. 


Apart di e situacion di awa, 
otro usuario a trece pa dilanti 
su preocupacion ariba Face- 
book pa loke ta trata e condi- 
cion di e muraya di e mesun 
dam aki. E publicacion aki 
a ricibi varios comentario 
di otro usuarionan, ya hasta 
residente di e area cu a men- 
ciona cu pa basta tempo caba 
e murayanan di e dam ta den 
e condicion deplorabel aki. 


“Si. Masha tempo mi tabata 
remarca cu e lo bay abao. 
Hasta e asfalt a kraak tambe. 
Mester haci algo prome e 
basha abao y causa un mal 
accidente,” un persona a co- 
menta, señalando cu for di 
hopi tempo caba su mes a 
remarca e situacion peligroso 
cu e condicion di e muraya di 
e dam ta trece pa automobil- 
istanan. 

Dia Mundial di Salud Mental, un dia pa Aruba para keto 


October ta e luna pa tur 
hende para keto riba e dia 
mundial di Salud Mental 
cu e fin di busca conscien- 
tisa tocante e problema di 
salud mental cu ta existi 
rond di mundo y e cam- 
paña pa aña 2023 ta “Cel- 
ebra salud mental como 
un derecho humano uni- 
versal.” 


E aña aki e evento ta repre- 
senta e compromiso global 
pa crea consciencia riba salud 
mental y defend’e como un 
derecho universal. 
Tur hende mester tin dere- 
cho pa biba un bida cu dig- 
nidad, igualdad y respet, esaki 
ta inclui e personanan cu tin 
problemanan di salud men- 
tal. Sinembargo, den e region 
Americano y tambe na otro 
paisnan di continente ta con- 
tinua persisti discriminacion 
y violacion di derechonan 
humano. 
Na hopi pais den region, fre- 
cuentemente e personanan 
cu problema di salud mental 
no tin acceso na servicionan 
di calidad, nan ta someti na 
practicanan di cohersion, di 
trato inhumano y den algun 
caso abuso, incluyendo e en- 
torno di atencion di salud, na 
unda nan mester haya protec- 
cion. 
Paisnan 
mester 
promove 
iniciativanan di regulacion y 
normativanan pa apoya salud 
mental como un derecho hu- 
mano universal. Na mesun 
tempo di limita e practicanan 
cu ta faborece violacion di 
derechonan humano. Esaki 
ta inclui establecimento di 
leynan di salud mental cu 


ta respeta e principio di in- 
strumentonan internacional 
manera Convencion di Na- 
cionnan Uni pa Derechonan 
di Personanan cu Limitacion 
y Declaracion Universal di 
Derechonan Humano. 
E calculonan regional ta 
mustra cu poco mas 60% di 
39 pais tin un ley di salud 
mental independiente, casi e 
mita di 37 pais no tin un au- 


toridad dedica na evaluacion 
di cumplimento di instru- 
mentonan internacional di 
derechonan humano of esun 
cu ta existi no ta funciona. 
Organisacion Panamericano 
di Salud (PAHO) ta indica 
cu nan ta sigui comprometi 
pa traha hunto cu e paisnan, 
brindando apoyo tecnico pa 
crea leynan di salud mental 
cu ta cumpli cu convencion 
internacional y defende e 
derechonan di cada individ- 
uo, mas leu di e fronteranan 
y desigualdad. 
Salud Mental na Aruba ta ba- 
tiendo alarma for di añanan 
caba 
Tocante e tema aki na Aruba, 
por mira cu e scarsedad di 
profesionalnan den area aki ta 
persisti haciendo cu e listan- 
an di espera cada dia ta sigui 
creciendo mas, falta di un 
programa di Terbeschikking- 
stelling (TBS) ta representa 
un otro problema ya cu den 
region aki por a compronde 
cu no tin un centro adecua pa 
trata presonan cu probleman- 
an mental manera tabata e ca- 
sonan di Eugene Lampe, di e 
padrastro di e muchanan Ris- 
handroh Anastacia y Eugene 
Frans, Gabriel Martiem, ken 
a comete a acto teribel contra 
e dos mucha aki na novem- 
ber di 2017 of e caso di Jason 
Mathilda ken a mata su me- 
sun tata na december di 2021. 
Den e esaki, e mesun ex- 


procurador general Boter ter 
Stege a declara cu e tabata 
kier lidera un proyecto di un 
centro di TBS pa Aruba y pa 
otro islanan di Caribe, cu el 
a yega na un acuerdo cu otro 
PG di otro islanan pa haci 
esaki, cierto ta cu ter Stege 
no t’ey mas como procurador 
general y e pregunta ta keda, 
con a para cu e plan tan nec- 
esario aki? 
Na mundo tin miles di hen- 
de cu tin un lucha interno, 
un lucha cu aunke nan tin cu 
bring’e pa por sobrevivi, tin 
algun di nan cu no ta logra 
caba cune, depresion ta un 
topico hopi delicado cu mes- 
ter bin dilanti. Salud mental 
na Aruba tin añanan sufrien- 
do un carencia importante 
di recursonan y accionnan, 
manera a menciona caba e lis- 
ta interminabel di hendenan 
cu ta den spera pa un afspraak 
na unda den mas den un caso, 
personanan a dicidi di kita 
nan mesun bida pa motibo cu 
nan no tabata mira “un luz na 
final di e tunnel.” 
Awe, ta Dia Mundial di Salud 
Mental y FADA tambe ta bay 
tene un conferencia di prensa 
pa trece dilanti e topico aki na 
unda ta spera cu accionnan 
concreto pa esaki por tuma 
luga y instancianan concerni 
por atende cu e problema di 
mas grandi cu ta escasez di 
profesionalnan specialisa pa 
esaki. 

Minister Endy Croes: 
A acudi na convencion di Cartagena pa e proteccion y desaroyo di medio 
ambiente marino den region di Caribe 


Diabierna ultimo, Minister di 
Enseñansa y Deporte Endy Croes 
a acudi na e di 17 Conference of 
Parties (COP) di e Convencion di 
Cartagena pa e Proteccion y De- 
saroyo di Medio Ambiente Ma- 
rino den Region di Caribe na Hil- 
ton Caribbean Resort & Casino. 


Tambe presente na e “high level 
meeting” sesion ministerial aki tabata 
Minister di Naturalesa di Hulanda 
Sr. Christianne van der Wal y Prome 
Minister di Curaçao Gilmar (Pik) 
Pisas y tambe diferente ehecutivo 
di United Nations pa debati tocante 
biodiversidad. 


E meta principal di Convencion di 
Cartagena ta pa preveni, reduci y con- 
trola contaminacion e medio ambi- 
ente maritimo den region di Caribe. 
Ademas di esaki, promove e desaroyo 
sostenibel cu maneho di e recurso- 
nan natural. Minister Endy Croes ta 
felicita colega Minister Ursell Arends 
cu a lidera e proyecto aki y ta gradici 
tur participante internacional cu a bin 
Aruba pa acudi na e evento aki. 


Minister Wever a presenta Raad van Bestuur AFTA 


Minister Geoffrey Wever, 
durante un rueda di pren- 
sa, a presenta na pueblo di 
Aruba dos miembro Raad 
van Bestuur di Aruba Fair 
Trade Authority (AFTA). 
Pa por jega na candida- 
tonan capacita pa e fun- 
cion di miembro di Raad 
van Bestuur di AFTA a 
sigui un proceso transpar- 
ente na cual por medio 
di un decreto ministerial 
a stipula e profiel pa e 
funcion 
(functieprofiel) 
di miembro di Raad van 
Bestuur AFTA. 


A instala tambe un comision 
di solicitacion por medio di 
un decreto ministerial pa haci 
e parti di e solicitacion (werv- 
ing en selectie) y e voordracht 
di e candidatonan na Min- 
ister Wever y na Conseho di 
Minister. 


E comision di solicitacion 
tabata consisti di diferente 
profesional: un profesional 
Hulandes implementatiem- 
anager di AFTA, Presidente 
di Corte Commun di Hus- 
ticia pa Aruba, Curaçao, Sint 


Maarten en van Bonaire, Sint 
Eustatius en Saba Sr. Maurits 
de Kort y un represenante di 
adviesbureau 
internacional 
Deloitte Dutch Caribbean. 
E proceso di solicitacion pa 
miembro di Raad van Bestu- 
ur AFTA tabata uno trans- 
parente y formalisa. Despues 
di e proceso di solicitacion e 
comision a postula dos candi- 
dato pa bira miembro di Raad 
van Bestuur di AFTA. Riba 
conseho di e comision di so- 
licitacion, Minister Wever a 
aproba esaki. 


Diabierna 6 oktober 2023, 
Minister Geoffrey Wever a 
presenta e dos miembronan 
di Raad van Bestuur AFTA. 
Ta trata di Sr. F.R. Sint Jago 
cu a wordo nombra presi- 
dente di Raad van Bestuur di 
AFTA y Sr. T.M. Snoep cu 
a wordo nombra ‘gewoon lid’ 
di AFTA. 


Pa varios luna Minister Wever 
y e team di implementacion 
ta bezig cu e trabounan pre- 
paratorio pa AFTA por cum- 
insa opera. E proyecto aki ta 
wordo financia cu fondo Hu- 
landes y cu fondo di Aruba. E 
ultimo lunanan e team di im- 
plementacion ta bezig ta pre- 
para website, oficina, proce- 
duranan, HR beleid, AO/IC, 
profielschetsen pa miembro- 
nan di e Raad van Bestuur, 


etc. Actualmente ta kedando 
cla cu e oficina di AFTA pa e 
trabounan di AFTA pa pueb- 
lo di Aruba por cuminsa. 


“Mi ta contento cu e proceso 
transparente di nombracion 
di miembronan di Raad van 
Bestuur di AFTA a keda con- 
clui. Pueblo di Aruba por a 
sigui e desaroyo di imple- 
mentacion di AFTA y asina 
haya mas y mas conocemento 
di kiko AFTA lo significa y 
vooral cual ta e beneficionan 
di AFTA. AFTA lo mehora 
competencia entre compa- 
nianan na Aruba, cu lo tin 
como consequencia cu tin 
mihor prijs y mihor calidad di 
producto y servicio. AFTA ta 
birando un realidad!”, Minis- 
ter Wever a comenta. 

Aruba a participa den e di cinco ‘Global Mental Health Summit’ na Argentina 


Recientemente, Minister 
di Husticia y Asuntonan 
Social Sr. Rocco Tjon, 
tawata presente na e di 
cinco edicion di e “Global 
Mental Health Summit”, 
na Buenos Aires, Argen- 
tina. Durante e simposio 
aki, minister Tjon a hiba 
palabra den e closing 
panel, den nomber di re- 
ino completo. A papia to- 
cante kico Aruba y reino 
completo ta haciendo, pa 
atende debidamente cu e 
tema di salud mental. 


E balor agrega di e simposio 
aki ta cu nos por siña y com- 
parti informacion cu otro 
paisnan, pa loke ta trata salud 
mental, pero tambe ta brinda 
e oportunidad unico pa com- 
proba y verifica si nos mane- 
ho ta cuadra cu e situacion 
actual na mundo, of si esaki- 
nan mester wordo adapta. E 
simposio aki a brinda e espa- 
cio pa reflexiona riba locual e 
otro paisnan a trece padilanti, 
y scuchando esaki, tawata 
un momento di realisacion 
caminda por a tuma nota cu 
nos cada un ta enfrenta e me- 
sun reto y oportunidadnan 
pa loke ta salud mental. Asina 
por deduci cu, e retonan cu 
nos cada un ta enfrenta, por 
wordo mitiga door di traha 
mas di cerca cu otro, creando 
asociacionnan como tambe 
ehecutando un enfoke mul- 
tisectorial. 


Segun e mandatario, como 
ex-miembro di Cuerpo Poli- 
cial di Aruba, y ex-director di 
KIA, el a experiencia e con- 
secuencianan di e negligencia 
pa cu salud mental, ora cu e 
cuido aki no ta wordo brinda 
na tempo. Algun experto a 
menciona, cu adiccion di sub- 
stancianan, gambling y abuso 
domestico hopi biaha ta e 
causa principal di enferme- 
dad mental. Pues program- 
anan social di sosten, manera 
"Veilige Bario’s" cu ta enfoca 
riba programanan di deporte, 
arte, y salud mental pa nos 
hubentud ta sumamente im- 
portante. Interesante tawata 
pa scucha expertonan papia 
tocante e importancia di tin 
programanan social di sos- 
ten, pa mitiga problemanan 
di salud mental, y promove 
bienestar. 


Na aña 2018, Aruba a inverti 
20 miyon dollar, pa fortifica e 
cadena social y di salud men- 
tal. Despues di e pandemia, 
a enfoca riba inversionnan 
sostenibel, como tal a traha 
un ‘roadmap’ pa atende cu e 
tematica di problemanan di 


salud mental y adiccion. E 
roadmap ta enfoca riba fortal- 
ece Aruba su sistema di cuido 
pa cu salud mental, y tambe 
ta provee un agenda comun 
pa loke ta inversionnan. Im- 
portante pa menciona ta cu 
e ‘roadmap’ tin seis punto 
di prioridad, cual por wordo 
uza como e base pa involu- 
cra sectornan priva y publico, 
organisacionnan di sociedad 
civil, y demas sectornan. Pa 
motibo di esaki, a tuma e 
decision deliberadamente pa 
pone e cuido di salud mental 
bou di Ministerio di Husticia 
y Asuntonan Social pa asina 
crea un enfoke multisectoral. 


E ‘roadmap’ aki a wordo 
crea, danki na nos diferente 
partners; departamento di 
salud publico, Pan American 
Health Organization, World 
Health Organization con- 
huntamente cu e comision 
nacional pa cu salud men- 
tal. Aruba ta conta cu part- 
nernan na un nivel nacional 
pero tambe na nivel di reino 
Hulandes. A traves di Reino 
Hulandes, Aruba ta conta cu 
plataformanan di consulta, 
caminda ministernan como 
tambe nan representantenan 
ta reuni y atende cu e temat- 
ica di salud mental. E obhe- 
tivo ta pa tin un agenda co- 
mun, caminda e enfoke por 
ta uno similar na otro y asina 
atende cu e retonan pero 
tambe e oportunidadnan pa 
cu salud mental. 


E seis areanan di prioridad di 
e roadmap aki ta enfoca riba 
entre otro, e parti di finan- 
ciamento, tecnologia med- 
ico, opleiding, informacion 
y mas. Durante e simposio, 


expertonan a enfoca riba e 
importancia di tin suficiente 
personal cu ta cualifica den 
loke ta salud mental, pero 
tambe pa keda inverti den 
nan desaroyo personal. E 
inversionnan aki ta esencial, 
y alabes ta eleva e calidad di 
cuido cu ta wordo brinda na 
nos comunidad. 


Pa e motibo aki, Gobierno di 
Aruba, kier para keto y duna 


un danki enorme na tur nos 
profesionalnan cu ta traha 
den e cadena social, particu- 
larmente salud mental y adic- 
cion, nos sa cu e trabou cu 
boso ta haci, hopi biaha no 
ta wordo balora den comu- 
nidad, cual por ta algo demo- 
tivante, pero asina mes boso 
ta sigui duna di boso banda y 
esaki sigur ta algo di admira. 


Por ultimo, Aruba ta para 


solido cu e pensamento cu 
salud mental mester bira algo 
cu ta normal pa papia di dje 
na cas y den comunidad. Re- 
ino Hulandes ta comprometi 
pa ta parti di e movemento 
global caminda salud mental 
ta keda riba e agenda, y ca- 
minda hunto nos por kibra e 
stigma aki. No solamente in- 
tencion, pero accion concreto 
lo beneficia nos comunidad. 

Politiconan den Caribe Hulandes ta dudoso tocante ayudo for di Den 
Haag pa combati pobresa 


(NLTimes)—Politiconan 
di Bonairo, St. Eustasius y 
Saba ta duda cu tin sufici- 
ente boluntad na Hulanda 
pa combati pobresa riba e 
islanan aki. Un comision 
di cuestionamento a re- 
comenda diabierna cu e 
minimumloon y beneficio 
social mester aumenta na 
e islanan Caribense: “Mira 
prome, despues kere,” ta e 
reaccion inicial di conse- 
hal Clyde van Putten di e 
partido PLP na St. Eusta- 
sius. 


Riba Dia di Presupuesto, go- 
bierno Hulanda a anuncia cu 
e lo aloca 30 miyon euro mas 
den 2024 pa reduci pobresa 
riba e islanan. Cuminsando 
2025, esaki lo bira 32 miyon 
euro. E comite investigativo a 
bisa cu e modelonan di calcu- 
lacion no ta adecua pa deter- 
mina di esaki ta suficiente pa 
implementa su recomenda- 
cionnan. Esaki mester ser ad- 
resa, segun presidente Glenn 
Thodé, pero e no mester bira 
un motibo pa warda pa tuma 
medida. 
“Tur cos ta ser importa riba 
islanan chikito manera Saba,” 
segun representante di Saba, 


Bruce Zagers. “E costo di 
cuminda y negoshi no por ser 
compara cu esnan na Hulan- 
da.” E costonan ta ser aumen- 
ta pa, por ehempel, impuesto 
riba importacion. 


E asociacion di servicionan 
social, Divosa, a haci un apel- 
acion similar na VNG: “Tur 
residente di municipionan 
Hulandes tin e derecho pa un 
existencia digno. E no por ta 
cu teritorionan na otro parti 
di mundo ta ricibi tratamento 


diferente.” 


E rapport di Caribbean Mini- 
mum Social Committee ta 
mustra cu hopi residente di 
e islanan ta traha duro pero 
asina mes placa no ta yega. 
Aproximadamente 
11.000 
hende ta biba den pobresa, of 
un den tres residente. 


Van Putten ta subraya cu 
varios reportahe durante e 
ultimo 13 aña a yega na con- 
clusionnan similar. “A pesar 


di e reportahenan aki, nunca 
tabatin boluntad politico na 
Hulanda pa haci algo tocante 
pobresa den Caribe Hulan- 
des. Mi no ta convenci cu tin 
boluntad awo.” 


Segun VNG, gobierno Hu- 
landes mester tuma medida 
prome cu zomer 2024 pa 
aborda pobresa riba e islanan. 
No solamente entrada mester 
aumento, segun e asociacion, 
pero costonan mester ser re- 
duci. Cuminda, cuido medi- 


co, energia, y awa pa bebe ta 
costonan grandi pa hopi resi- 
dente. 
Clark Abraham, consehal di 
Boneiro, ta di acuerdo: “Na 
Boneiro, 40% di e poblacion 
ta bibando bao di e liña di 
pobresa pa basta aña. Awo tin 
un tercer rapport riba esaki 
y e pregunta ta bira: Ki ora 
lo tuma accion?” E ta hay’e 
ironico cu hende ta yama pa 
accion “inmediatamente” ora 
investigacion mustra cu un 
porcion chikito di e pobla- 
cion Hulandes ta biba den 
pobresa. E consehal ta kere 
cu e minimumloon, pensio- 
en, y beneficionan di empleo 
abao mester ser aumenta. E ta 
spera cu e asunto aki lo ta riba 
e agenda politico na Hulanda, 
a pesar di e eleccionnan. 


Sinembargo, Notario di Saba, 
Bruce Zagers, ta mas positi- 
vo: “Tin un momentum awo 
pa haci algo, y tambe tin placa 
disponibel.” El a bisa cu e ad- 
ministracion actual tambe ta 
consciente di e problemanan. 
“Nos no sa kico e resultado di 
e eleccion Hulandes lo nifica 
pa e islanan,” el a bisa. 


Potret di Jasper Juins pa ANP. 


Tata Steel y Dow su manera di deshaci di substancianan toxico ta den 
violacion di directivanan di awa Europeo 


(NLTimes) - E manera di 
deshaci di substancianan 
toxico di por lo menos 
12 compania ta den vio- 
lacion di directivanan di 
awa Europeo. Un inves- 
tigacion conhunto di par- 
ti di Platform Investico y 
Het Financiele Dagblad a 
demostra cu e compani- 
anan concerni ta deshaci 
di substancianan toxico 
den awa cu “ya caba tin 
polucion halto.” 


Esaki ta inclui Tata Steel, 
Shell y compania di kimico 
Dow. E 12 companianan 
afecta tin permisonan ca- 
duca, no a conduci evalua- 
cionnan ambiental obligato- 
rio of no ta cumpli cu e test- 
nan di calidad di awa segun 
FD y Investico su analisis di 
data. Riba diabierna, Trouw 
y De Groene Amsterdam- 
mer, entre otro, a reporta e 
investigacion. Expertonan ta 
adverti investigadornan cu e 
companianan su permiso ta 
vulnerabel y por ser desafia 


den corte. 


Por ehempel, Investico a 
haya cu Tata Steel IJmuiden 
ta deshaci di asina hopi mer- 
curio den e North Sea Canal 
cu e calidad di awa den e si- 
tio ta deteriora. E mesun por 
aplica na e compania di pin- 


tura di Rotterdam Tronox. 
Dow ta deshaci di hopi zinc 
cu ta drenta Westerschelde. 
Sinembargo, e compania a 
ricibi permiso di Rijkswater- 
staat. Rijkswaterstaat a bisa e 
investigadornan pa motibo 
cu no a surpasa e standard- 
nan. 


Tata Steel a confirma cu 
su operacion actual no ta 
cumpli cu e rekisitonan di 
mercurio. E construccion di 
un planta nobo yama Combi 
BIO lo atende esaki segun 
un vocero. 


Shell a bisa den su respu- 
esta cu nan ta trahando cu 
Rijskwaterstaat pa actualisa 
su permiso di awa. “Na 
momento cu e resultado di 
e proceso di actualisacion 
ta conoci, nos lo traha cu e 
autoridadnan relevante pa 
determina cua substanci- 
anan mester keda reduci.” 
E compania di petroleo ta 
enfatisa cu e awa sushi ta ser 
trata prome na plantanan y 
cu “tin di e miho tecnologia- 
nan disponibel” prome cu 
deshaci di e sushi. 


Segun NOS, e no ta nada 
nobo cu e caldiad di awa na 
Hulanda a disminui y no 
ta bon pa hopi tempo caba. 
Den comienso di añanan 
2000, e Union Europeo ya 
caba tabata trahando pa in- 
troduci regulacionnan nobo 
pa proteha e calidad di awa 
potabel, bao tera y den natu- 
ralesa. E meta ta pa sigura cu 
awa ser purifica di tal mane- 
ra cu por usa e awa como 
awa potabel pa e poblacion. 

Gabinete Hulandes ta tumando extra medida contra e 
problema di debe cu gobierno 


(NLTimes)—E Gabinete 
Demisionario ta tumando 
medidanan adicional pa 
preveni hende acumula 
debenan problematica pa 
gobierno. Por ehempel, 
agencianan gubernal lo 
coopera miho den e colec- 
cion di debe pa asina hen- 
de cu varios debe grandi 
no cay bou di e liña di po- 
bresa mientras nan debe 
ta sigui acumula. 


Minister Carola Schouten 
(Politica di Pobresa) a reporta 
na Tweede Kamer: “Fre- 
cuentemente den gobierno, e 
man robes no sa kico e man 
drechi ta haciendo,” e minis- 
ter ta admiti. “P’esey hende 
cu tin debe cu varios agencia 
di gobierno por keda para.” 
Schouten a bisa cu acumula- 
cion di debe asina sa resulta 


den tur sorto di problema: “di 
pobresa pa problema di salud 
mental of soledad.” P’esey e 


ta pensa cu ta importante pa 
paga mas tino riba hendenan 
den e situacion aki. “Y cu 


hende mester ta mas envolvi 
cu un gobierno mas hopi po- 
sibel.” 


Pa e motibo ey, a crea un 
skema pa pago conhunto aña 
pasa pa debe di estudio y boet 
di trafico, entre otro. E inten- 
cion ta pa mas organisacion 
gubernal coopera cu esaki 
stap pa stap. 


Un otro meta di e politica 
di coleccion mehora ta pa 
preveni debe sigui aumenta 
ora hende en berdad no por 
pag’e, por ehempel via castigo 
y interes. Tambe ta inclui un 
boton di pausa pa hendenan 
cu ta pega. Tambe lo tin un 
plataforma online pa asina 
ciudadanonan mes por mira 
ki debe nan tin cu gobierno. 


Mama ta sospecha di ta envolvi den e morto di yiu homber na 
Hardinxveld-Giessendam 


(NLTimes)—Polis a de- 
tene un muhe di 36 aña 
diasabra mainta den con- 


exion cu e morto di su yiu 
homber di 9 aña na Har- 
dinxveld-Giessendam. 
A 


descubri e mucha morto 
den un cas den e muni- 
cipio di Zuid-Holland. 


Diasabra mainta rond 8:45, 
polis a ricibi un reportahe di 
algo cu tabata tumando luga 
na un cas riba Prinses Mari- 
jkestraat. Ora personal di 
emergencia a yega na e sitio, 
nan a descubri e curpa sin 
bida di e mucha homber. In- 
tentonan pa resucita e mucha 
a fracasa, segun polis. 


Su mama tambe tabatin 
mester di atencion medico. 
Despues cu e resucit’e, e 
muhe a ser deteni y hiba na 


warda di polis pa cuestion- 
amento. Actualmente e cir- 
cunstancia di e incidente fatal 
ta bao investigacion. 


Bisiñanan cu tabata conoce 
nan a keda den shock. “Ta 
increibel kico a pasa,” segun 
un bisiña ta conta, di ken su 
yiunan sa hunga cu e fayeci- 
do regularmente. E tata di 
e famia a reporta cu e ni su 
famia no a tende di mira algo 
inusual e dia ey. “Mi tabata 
na trabao caba ora mi casa a 
yama mi bisando cu ambu- 
lance tabata riba caya. E ora 
ey mi a bay cas,” manera el a 
conta AD. 


Sinembargo, el a comparti cu 
e situacion na cas no tabata 
facil: “E mucha tabata special. 
E tabata studia na cas pasobra 
e no por a fit na un scol regu- 
lar. Su mama tabata purba di 
pone den educacion special.” 


Alcalde Dirk Heijkoop do 
Hardinxveld-Giessendam a 
contra su condolencia den un 
declaracion: Nos ta simpatisa 
cu e famia y conocidonan,” 
el a bisa. “Loke a tuma luga 
ta hopi intenso. Nos lo papia 
cu hende den e area y mira ki 
ayudo ta necesario,” segun e 
alcalde. 


Representante Palestino na Hulanda ta critica Rutte su posicion riba Israel 


(NLTimes)—E mision diplomati- 
co Palestino na Hulanda a critica 
e hecho cu varios lider mundial a 
reconoce Israel su derecho pa au- 
to-defensa. Den un declaracion, 
Rawan Sulaima di e Mision Pales- 
tino na Hulanda a bisa cu declara- 
cionnan di apoyo cu ta papia di 
Israel su derecho pa auto-defen- 
sa ta un aprobacion “pa e poder 
ocupante destrui e Gaza Strip y 
sigui cu su politica sistematico di 
mata Palestino y destrui propie- 
dad y tera Palestino.” 


Presidente Mericano Joe Biden y 
presidente Frances Emmanuel Ma- 
cron, entre otro, a bisa despues di e 
atake di Hamas cu Israel tin derecho 
pa defende su mes. Prome Minister 
Demisionario Mark Rutte tambe a 


bisa diasabra cu Hulanda ta apoya Is- 
rael su derecho pa auto-defensa com- 
pletamente. 


Sulaiman a bisa den un declaracion 
riba e “agresion cruel Israeli” contra 
Gaza: “Atrobe e comunidad interna- 
cional ta faya di contextualisa e causa 
di kico ta pasando awe, esta decada di 
ocupacion, apartheid y colonisacion, 
y e fracaso di e comunidad interna- 
cional pa tene Israel, e poder ocu- 
pante, responsabel di su continuo 
violacion di ley internacional.” 


Bidanan Palestino ta bale algo, segun 
e representante a bisa. “Dos miyon 
Palestino ta bay ocupacion ilegal na 
Gaza y ta bibando den un prizon di 
aire liber pa 15 aña,” el a bisa. 


Mientras tanto, e atake recien contra 
Gaza a causa miedo pa aumenta en- 
tre e comunidad Hudiu na Hulanda, 
segun coordinado antisemitismo na- 
cional, Eddo Verdoner, a bisa ayera. 
Hendenan ta preocupa tocante un 
posibel escalacion y nan seguridad. 


Segun e coordinado, e comunidad 
Hudiu ta preocupa cu e inkietud 
den Midden-Oosten por plama den 
Hulanda. “Nos a mira den pasado cu 
antisemitismo ta surgi atrobe na Hu- 
landa ora tin conflicto na Israel. Of cu 
Hudiunan tin biaha ta haya e culpa di 
kico ta pasando eynan. E miedonan 
ey t’ey atrobe.” 


P’esey Verdoner ta kere cu ta impor- 
tante pa ta vigilante. “Nos mester tin 
cuidou pa e tipo di conflicto aki no 


yega na Hulanda. Y nos mester dis- 
tingui entre kico ta pasando eynan y 
e comunidad aki. Pues vigilancia ta 
necesario, y nos lo ser completamente 
comprometi na esaki.” 

Ecuador: Detenidonan relaciona cu asesinato di ex-candidato 
presidencial a muri den “disturbionan” 


(AFP) - Autoridadnan di 
Ecuador diasabra ultimo 
a confirma e morto di un 
detenido cu tabata rela- 
ciona cu e asesinato di ex- 
candidato 
presidencial 
Fernando Villavicencio, e 
number shete cu a muri 
for di diabierna. 


Ministerio Publico a informa 
riba su rednan social cu a 
dispone e “lantamento di un 
cadaver di un persona priva 
di libertad na prizon El Inca, 
un centro penitenciario di 
Quito. 
Autoridad carcelario den un 
comunicado a informa cu 
e detenido, igual cu e otro 


seis victima mortal registra 
e dia anterior den un prizon 
na ciudad di Guayaquil, tin 
“vinculo” cu homicidio di 
Villavicencio. 


Diabierna di siman pasa, seis 
Colombiano deteni pa cri- 
men aki a ser asesina memey 
di “disturbionan” na prizon 
di Guayas 1 di Guayaquil, 


un scenario frecuente di en- 
frentamentonan entre gru- 
ponan narcotraficante. 
Presidente Guillermo Lasso 
a reuni cu Comite di Sigu- 
ridad, despues a anuncia “e 
reorganisacion” di Polis na 
tempo cu a kita di su funcion 
e comandante general, Fausto 
Salinas, e director di investig- 
acion y director di autoridad 
cancelario tambe. 
Salinas ta bay ta reemplasa pa 
Cesar Zapata, segun Lasso a 
ordena den un decreto ehec- 
utivo. 
Asina mes, presidencia a 
anuncia cu ta bay haci un 
denuncia penal contra direc- 
tor di e prizon di Guayaquil, 


na unda e seis persona a ser 
asesina diabierna ultimo, “el a 
ser deteni pa duna su version 
na Fiscalia.” 
“Ni complicidad ni encubri- 
mento, e berdad ta bay prev- 
alece,” e gobernante ken tin 
un guera habri contra nar- 
cotrafico a bisa diabierna ul- 
timo. 
E shete persona cu awen- 
dia ta morto, a ser captura 
despues di e asesinato di Vil- 
lavicencio dia 9 di augustus, 
e ex-candidato presidencial a 
ser asesina cu tironan despu- 
es di un acto di su campaña 
na nort di Quito den marco 
di eleccionnan general pa 20 
di augustus. 


Tribunal Maximo di Guatemala a ordena garantisa e tuma di posesion di Arevalo 


(RFI) - Corte Constitucio- 
nal di Guatemala (CC), 
tribunal maximo, diasabra 
ultimo a ordena garantisa 
e tuma di poder di e presi- 
dente eligi, Bernardo Are- 
valo, acosa pa un serie di 
accionnan hudicial cu ta 
obstaculisa su entrada den 
funcion como presidente 
na januari proximo. 


Den su resolucion, CC a pidi 
“preserva e regimen demo- 
cratico di Estado, special- 
mente den e cambio di eher- 
cicio di poder,” den e fecha 
estableci 14 di januari 2024, 
despues di eleccion general 


cu prome y di dos buelta, na 
juni y augustus ultimo. 
E fayo di Corte, publica riba 
nan cuenta di e red social “X”, 
ta produci despues di seis 
dia di protestanan cu blokeo 
di caretera cu tabata exigi e 
renuncia di e fiscal general 
Consuelo Porras y otro fun- 
cionarionan, acusa pa Arevalo 
y su siguidonan di crea “un 
golpi di Estado.” 
CC tambe a ordena na go- 
bierno pa sigura derecho na 
manifestacion pacifico, pero 
na mesun tempo garantisa e 
derecho na ciudadanonan di 
mobilisacion, incluso cu uso 
di forsa, como e ultimo re- 


curso. Ademas e maximo tri- 
bunal a emiti un resolucion 
den respuesta na un recurso 
legal promovi pa dies abogado 
di sociedad civil, cu a sigura 
cu ta existi “un menasa cu no 
lo respeta e boluntad popular 
expresa di forma valido pa e 
pueblo di Guatemala.” 
“E corte aki ta haci un yama- 
da na gobernantenan y fun- 
cionarionan pa ehecuta nan 
facultad y eherce nan dere- 
cho di manera corecto pa cu e 
transmision cu Constitucion 
ta regarda lo consolida den 
marco di un orden institucio- 
nal stabiel.” 
Na peticion di presidente 


Giammattei, Organisacion di 
Estadonan Americano (OE) 
ta e mediador den e conflicto 
aki, segun secretario general 
di e instancia Luis Almagro, a 


sigura riba su cuenta di X. 
Almagro ta lidera un mis- 
ion permanente pa verifica e 
transicion di mando na Gua- 
temala. 


Canciyeria di Mexico a confirma cu dos Mexicano presuntamente a ser 
tuma como rehen di Hamas na Gaza 


(NTN24) - Secretaria di Rela- 
cion Exterior di Mexico, Alicia 
Barcena, a confirma cu dos Mexi- 
cano “presuntamente a ser tuma 
como rehen pa e grupo Hamas na 
Gaza.” 


Segun e canciyer Mexicano a bisa, e 
noticia a bira conoci pa Embahada di 
Mexico na Israel despues cu e grupo 
Palestino Hamas a bombardia terito- 
rio Israeli diasabra ultimo 7 di octo- 
ber. 
“Mi lamenta di informa cu nos Em- 


bahada na Israel a comunica nos cu 
un hende muhe y un homber di na- 
cionalidad Mexicano presuntamente 
a ser tuma como rehen pa e grupo 
Hamas, na Gaza, ayera diasabra. Nos 
ta den contacto cu autoridadnan na 
Israel y famianan pa duna siguimen- 
to, apoyo y atencion,” e funcionario 
a skirbi. 
A traves di un publicacion riba red- 
nan social, Embahada Mexicano na 
Israel a alerta caba na su compatriota 
tocante e tension creciente entre Is- 
rael y Gaza. 
Asina mes, a pidi na Mexicanonan 
residente y bishitantenan pa tene 
precaucion y keda atento na indica- 
cionnan di autoridadnan local. Ade- 
mas, a ofrece recomendacionnan debi 
na posibilidad di cuminsa un guera. 
Desde cu Hamas a ataca Israel di- 
asabra ultimo for di Gaza, Gobierno 
di Benjamin Netanyahu a desplega 


miles di efectivo di forsanan pa lucha 
contra e combatientenan di e grupo 
terorista na sur, na mesun tempo cu 
forsanan tabata ataca obhetivonan na 
Gaza. 
Israel a keda sorprendi ora Hamas a 
lansa su ofensiva na varios luga for 
di diasabra trempan, ora tabata cel- 
ebrando e diasabra hudiu, disparando 
miles di bomba mientras e combati- 
entenan tabata drenta na ciudadnan y 
comunidadnan di kibutz unda tambe 
a drenta den un fiesta na aire liber cu 
tabata tumando luga. 
E pais tambe a ser ataca for di nort ora 
e grupo Libanes Hezbola ayera diado- 
mingo a lansa misilnan guia y proyec- 
tilnan di artileria “den solidaridad” cu 
e ofensiva sin precedente di Hamas, 
sin causa victimanan. 
E cifra di mortonan for di diasabra ta 
den aumento y ta yegando na 1.000 
entre ambos banda. 

21 Savage por biaha legalmente cu plannan di duna presentacion 
internacional na London 


(AP) - Rapper 21 Savage 
awo por legalmente biaha 
fuera di Merca y tin plan 
caba di haci un presen- 
tacion internacional na su 
pais natal London. Savage 
su abogado, Charles Kuck, 
a conta The Associated 
Press den un declaracion 
diabierna cu su cliente 
oficialmente a bira un 
residente oficial y perma- 
nente di Merca y awo por 
haci biahenan internacio- 
nal. 


El a logra victoria contra e de- 
safio grandi aki despues di ser 
tuma den custodia pa agen- 
tenan di U.S Immigration 
and Customs Enforcement 
na Georgia den aña 2019. 
Kuck a bisa cu e ganador di 
Grammy a sigui “tur ley di 
inmigracion aplicabel desde 
su detencion inicial di parti 
di ICE. Su proceso den corte 
awo a ser termina y e ta un 
residente permanente legal di 
Merca cu e libertad di biaha 
internacionalmente,” Kuck a 
declara. 


Savage, ken actualmente tin 
30 aña y su nomber real ta 
She’yaa Bin Abraham’Joseph, 
a pasa 10 dia den un centro di 
detencion di Georgia prome 
cu su libertad. El a keda ares- 
ta den un operacion dirigi na 
su persona a causa di su visa, 
cual a caduca den aña 2006. 
E rapper basa na Atlanta a bisa 
cu e no tabatin idea di kico 
un visa ta ora cu su mama a 
trece su persona Merca cu 7 
aña di edad. El a conta den un 
entrevista di aña 2019 cu AP 
cu inmigrantenan manera su 
persona cu a biba na Merca 
ilegalmente como muchanan 
automaticamente mester bira 
ciudadanonan Mericano. 


Savage a bisa cu e proceso di 
aplicacion pa visa ta kita mo- 
tivacion di varios inmigrant- 
enan cu no tin documento pa 
motibo cu “e ta colga riba bo 
cabes pa semper.” El a anun- 
cia su regreso pa London via 
rednan social pero no a duna 
mas detaye. 


Examinador medico ta constata cu 
Angus Cloud a fayece a causa di 
sobredosis accidental 


(AP) - Actor Angus Cloud, ken ta conoci pa su rol den 
e programa hit ‘Euphoria’, fayece a causa di un sobre- 
dosis di cocaina, fentanyl y otro substancianan den juli, 
segun el a informa diahuebs. 


Cloud su causa di morto tabata “intoxicacion agudo” a causa 
di e “efecto combina di methamphetamine, cocaina, fentanyl 
y benzodiazepine,” Alameda County su Bureau di examina- 
dor medico a bisa. E oficina a confirma cu e sobredosis tabata 
uno accidental. 


E actor a ser declara morto na cas di su mayornan dia 31 di 
juli na Oakland cu 25 aña di edad. El a interpreta e papel di 
Fezco “Fez” O’Neill den e serie di HBO “Euphoria.” Den un 
declaracion den e tempo aki, su famia a bisa cu Cloud tabatin 
tempo ta lucha cu e morto di su tata. 


E “unico consuelo cu nos tin ta di sa cu el a reuni cu su tata, 
ken tabata su miho amigo. Angus tabata hopi expresivo to- 
cante su bataya cu salud mental y nos ta spera cu su fayeci- 
mento por ta un recordatorio na otronan cu nan no ta nan so 
y cu nan no mester lucha nan so den silencio,” segun e famia 
a expresa den un declaracion. 

Youth Challenge Talent Camp 2023 Exitoso 


Ta dushi pa mira hoben- 
nan feliz y contento a 
pesar di nan retonan cu 
nan tambe tin. Fundacion 
Centro Famia Piedra Plat 
ta contento di por a or- 
ganisa e Youth Challenge 
& Talent Camp e aña aki 
pa hobennan. 


Nan a enjoy arte, baile, mu- 
sica, workshop, sport, video 
games, hiking, beach tennis 
na BTA, y ultimo dia na wa- 
ter park na Hooiberg. 


E workshopnan a wordo en- 
focando ariba tres area, con 
pa hoben activa nan mihor 


version, con pa hoben sea e 
diferencia positivo den co- 
munidad y pa activa e interes 


pa hoben crea proyecto den 
comunidad. 


Danki na e guest speak- 
ers, Mr. Frits van Dijk, Sra. 
Franchesca Heinze y Miss 
Aruba, Karol Croes. Danki 
tambe na e mayornan pa 
confia nos cu boso yiunan, 
danki na Anderson & Jenifer 
y nan ekipo di lidernan pa e 
tremendo trabou haci, danki 
na CEDE Aruba cu nos por 
a mantene e Campamento 
na un prijs social y danki na 
ATHA cu a yuda nos cubri e 
entrada di Aruba Waterpark 
y tur otro cu a aporta na e 
Camp aki. 


Hobennan, see you all soon 
again den un otro actividad 
na FCFPP. God bless you all. 

Chauffeur a perde control riba Green Corridor 


Diabierna mainta a drenta 
informe di un accidente 
cu hende herida pabao di 
e brug riba e Green Cor- 
ridor pariba di e rotonde 
Balashi, mesora a dirigi 
tanto polis como ambu- 
lance na e sitio. 


Na yegada di e patruya a bin 
compronde cu e chauffeur 
a perde control bay dal riba 
e muraya di e median perde 
un wiel bira 180 grado y bay 
dal un otro auto cu tabata su 
tras. Debi na e impactonan e 
chauffeur a resulta herida. Na 
yegada di e ambulance nan a 
atende e victima cu a resulta 
levemente herida. 


Chauffeur di Murano a bay dal tras di pick-up 


Diabierna anochi a drenta 
informe di accidente na 
Pos Abao, mesora a dirigi 
un patruya na e sitio. 


Na yegada di e patruya a bin 
compronde cu aki ta trata 
di un accidente unda cu e 
chauffeur di un Nissan Mu- 
rano no a regula su velocidad 
ni a mantene distancia a bay 
dal tras di un pick-up dobel 
cabin. Afortunadamente nin- 
gun hende a resulta herida. 


Persona ta molestia 
clientenan na pompstation 


Manera ta custumber pero awor mas exigente y prob- 
lematico adictonan ambulante na pompstationnan, 
cada rato polis ta bini core cu nan pero nan ta bolbe. 


Polis ta adverti nan pero nan ta sigui toch. Clientenan ta hay- 
ando mas miedo ya cu awor e adictonan ta rabia insulta te 
hasta menasa si nan no haya of haya un tiki so! 


Recherche Santa Cruz a bay 
Sabana Basora pa detene 
sospechoso busca pa husticia 


Despues di a investiga un 
caso profundamente y di 
a ricibi ordo di buskeda 
y detencion di ministerio 
publico e oficialnan di 
recherche Santa Cruz a 
bay na Sabana Basora pa 


asina captura e sospechoso 
busca. 


Na nan yegada mesora a 
detene y a pidi e vehiculo 
di transporte pa bin busc’e y 
hib’e na warda di polis. 

Ainda despues cu awa a 
yobe un banda di caminda 
di Sasaki ta full tapa cu awa 


Diasabra for oranan di main- 
ta cu awa a yobe masha hopi 
esaki a percura pa yena hopi 
lugarnan cu awa y hasta Sa- 
sakiweg a keda cubri cu basta 


awa como tambe algun cura 
di cas unda bomberonan 
mester a bini pa chica e awa 
for di e cura di algun cas. 


Dama a bay busca 
pertenencianan cerca su 
ex-pareha y cos a bay for di man 


Diabierna anochi a drenta 
informe di un problema 
entre un ex-pareha na 
Madiki, mesora a dirigi 
patruya na e sitio. 


Na yegada di e patruya a bin 
compronde cu aki ta trata di 


un dama cu a bay busca algun 
pertenencia na cas di su ex- 
pareha y a start un problema 
cu por poco a hera bay for di 
man. Polis a papia cu ambos 
y a mustra nan e camindanan 
pa nan cana. 


Lamper a dal, fusebox a 
pega candela y coriente a 
bay na diferente area 


Diasabra mainta a dren- 
ta informe di cu lamper 
a dal y un fuse box di un 
cas na Paradera a pega na 
candela, mesora a dirigi 
bomberonan na e sitio. 


Na yegada di e bomberonan 


nan a baha e "breaker" y a 
paga e candela. Na e mesun 
momentonan ey a drenta 
varios yamada cu coriente a 
bay na algun cas na diferente 
parti. Bomberonan a solicita 
presencia di ELMAR na e si- 
tio. 


Madruga un homber a comete varios 
destruccion na South Beach 


Diasabra atardi ora cu empleadonan a presenta na South Beach a nota cu e lugar a 
keda destrui. 


Ora a bay controla e grabacion di e camaranan di seguridad a descubri cu den oranan di 5'or di 
madruga un homber a presenta y causa tur e destruccion. Polis a ser yama y a bin tuma e keho 
y a conseha e doño pa entrega e grabacion na recherche. 


Nissan Cube a slip riba caminda muha 
perde control y bolter 


Diasabra madruga a drenta informe di 
un accidente na Sabanilla Abao, mesora 
a dirigi un patruya na e sitio. 


Na yegada di e patruya a bin compronde cu 


aki ta trata di un accidente unda cu un Nis- 
san Cube a slip riba e caminda perde control 
y bolter. Afortunadamente ningun hende a 
resulta herida. 

2 homber a baha un a los un 
tiro riba un auto staciona na 
pompstation Sasaki 


Diadomingo madruga a drenta informe di un caso di 
losmento di tiro na e pompstation na Sasaki, mesora a 
dirigi un patruya na e sitio. 


Na yegada di e patruya a bin compronde for di un testigo cu 
un auto Kia Cerato a yega 2 persona color scur a baha y a los 
un tiro riba un auto staciona y despues a bandona e sitio direc- 
cion pariba. Polis a keda di busca e grabacion di e camaranan 
di seguridad na e sitio. 


Accidente semi-frontal den 
Semeleerstraat 


Diasabra anochi a drenta informe di un accidente den 
Semeleerstraat, mesora a dirigi un patruya na e sitio. 


Na yegada di e patruya a bin compronde cu aki ta trata di 
un accidente semi-frontal unda cu afortunadamente ningun 
hende a resulta herida. Pa mas sigur polis a test ambos chauf- 
feur y ambos a pasa e test bon sin surpasa e limite. Como cu 
ambos auto tin e mesun compania di seguro a laga nan den 
man di e road service. 


8 Ecuatoriano geprop den auto 
sospechoso a ser para pa polis den 
Weststraat 


Diasabra anochi un patruya atento a nota un auto sospechoso y busca posible- 
mente pa un hit & run a ser señala den Weststraat y a pidi refuerso di mas pa- 
truya, mesora a dirigi e refuerso na e sitio. 


Ora a controla e auto a bin haya 8 Ecuatoriano y a detene nan tur y a hiba nan warda di 
polis y for di eynan a hiba nan na warda nos costa unda eynan a bay revisa nan permiso di 
permanencia na Aruba. 


Accidente frontal cu 3 hende herida na 
Tanki Leendert 


Diadomingo madruga a 
drenta informe di un ac- 
cidente cu hende herida 
pabao di rotonde Tanki 
Leendert, mesora a dirigi 
tanto polis como ambu- 
lance na e sitio. 


Na yegada di e patruya a bin 
compronde cu aki ta trata di 
un accidente frontal. Debi na 
e impacto 3 persona a resulta 
herida. Na yegada di e ambu- 
lancenan nan a atende e victi- 
manan y a transporta nan pa 
hospital. 


Dama a yega botica sin carson y sangrando 


Diasabra atardi laat a 
drenta informe di cu tin 
un dama a yega na sanger 
cu unicamente un sweater 
bisti, mesora a dirigi un 
patruya na e sitio. 


Na yegada di e patruya a bin 
topa en berdad cu un dama 
sin carson cu un sweater y e 
tabata sangrando. Mirando e 
caso aki a solicita un colega 
femenino pa bini na e sitio y a 
pidi pa slachtofferhulp tambe 
bini. Eynan mesora polis a 
cuminsa cu e investigacion 
hopi delicado aki. 


A17 
cienciA & tecnologiA Dialuna 9 OctOber 2023 


Cumpradornan eligibel di vehiculo electrico lo haya credito di belasting di 
Merca cuminsando 2024 


(AP) - Cuminsando otro 
aña, hendenan cu kier 
cumpra un vehiculo elec- 
trico nobo of usa, of un 
vehiculo hibrido cu por 
conecta na coriente, lo por 
haya credito di belasting 
riba entrada di gobierno 
di Merca. 


Cumpradonan eligibel, in- 
cluyendo esnan cu a cumpra 
un vehiculo EV of hibrido e 
aña aki, tabatin cu warda te 
ora nan haci nan declaracion 
di belasting pa por haya e 
beneficionan. 


Departamento di Tesorera ta 
bisa cu e creditonan casi in- 
stantaneo di $7,500 pa un ve- 
hiculo nobo eligibel y $4,000 
pa un vehiculo usa eligibel, 
lo baha e costonan di compra 
pa consumidornan y lo yuda 
dealer di auto door di stimula 
benta di vehiculonan elec- 
trico. 


Bao di e Ley di Reduccion 
di Inflacion, cu ta inclui e 
creditonan aki, cumpradonan 
por transferi e creditonan na 
dealer, cu por aplica nan na 
momento di e benta cumin- 
dando dia 1 di januari. 


Ademas, gobierno ta bisa cu 
hende por haya e creditonan 
completo for di dealer sin 
importa cuanto nan mester 
paga di belasting federal. 


E vehiculonan mester cuali- 
fica segun e normanan stipula 
den e ley, y entrada di cum- 
pradornan mester keda bao di 
cierto limite. 


E dealer mester tin un per- 


miso local of di estado pa por 
ofrece e creditonan, y nan 
mester registra nan mes riba 
un website di Servicio di In- 
greso Interno. Despues cu e 
dealer entrega e documen- 
tonan di benta, nan por spera 
pa ricibi nan pago for di go- 
bierno den mas o menos 72 
ora, segun funcionarionan a 
bisa. 


Pa ta eligibel, vehiculonan 


electrico of cu por conecta na 
coriente mester ta fabrica na 
Noord America. SUV, van- y 
trucknan no por tin un prijs 
mas halto cu $80,000, mien- 
tras cu un auto no por tin un 
prijs mas halto cu $55,000. 


Vehiculonan electrico usa no 
por tin un prijs di benta mas 
halto cu $25,000. 


Tambe tin limitenan di entra- 


da pa cumpradonan pa evita 
cu hendenan cu ta mas rico ta 
ricibi e creditonan. Cumpra- 
donan no por tin un entrada 
bruto ahusta anual mas hal- 
to cu $150,000 si ta soltero, 
$300,000 si ta entrega hunto 
y $225,000 si ta e cabez di cas. 


Pa cualifica, cumpradonan 
mester ta bao di e limite di 
entrada ya sea den e aña di 
compra of den e aña anterior. 
Si nan entrada ta mas halto 
cu e limitenan tur dos aña y 
nan a tuma e creditonan, nan 
mester paga nan back ora nan 
haci nan declaracion di belas- 
ting, gobierno a bisa. 


Tambe tin rekisitonan pa fab- 
ricacion di bateria y compo- 
nentenan cu por descualifica 
algun vehiculo of haci nan 
eligibel solamente pa parti di 
e creditonan di belasting. 


Benta di vehiculonan elec- 
trico nobo pa e prome nuebe 
luna di e aña aki a subi cu 
50.9% compara cu e mesun 
periodo di un aña pasa, subi- 
endo parti di mercado di EV 
un tiki te 7.5%. Consumi- 
dornan di Merca a cumpra 
875,798 vehiculo electrico for 
di januari te cu september. 


Reguladornan di Merca ta buscando pa obliga Elon Musk testifica den 
investigacion riba su adkisicion di Twitter 


(AP) - E Comision di Vigi- 
lancia y Cambio di Seguri- 
dad (SEC) a bisa diahuebs 
cu nan ta buscando un or- 
den di hues pa obliga Elon 
Musk testifica como parti 
di un investigacion ariba 
su compra di Twitter, awor 
yama X. 


E comision a bisa den un 
peticion na un corte federal 
na San Francisco cu Musk no 
a presenta pa testifica dia 15 
di september, a pesar cu nan a 
sirbi un citacion investigativo 
na su persona y no a haya nin- 
gun obhecion na momento cu 
nan a sirbi’e. 
Pero “dos dia prome cu su 
testificacion programa, Musk 
abruptamente a notifica staf 
di e comision cu e no lo apa- 
rece”, asina e peticion di e 
organisacion ta bisa. “Musk a 
trata di hustifica su negacion 
di cumpli cu e citacion pa 
prome biaha, incluyendo un 
obhecionnan pa San Francisco 
como un sitio di testificacion 
adecua.” 


X tin su base na San Francisco. 
Abogado di Musk, Alex Spiro, 
a bisa den un declaracion via 
e-mail diahuebs cu “e Comis- 
ion di Vigilancia y Cambio di 
Seguridad ya a tuma testimo- 
nio di Sr. Musk varios biaha 
den e investigacion mal dirigi 
aki - suficiente ta suficiente.” 


SEC a bisa cu nan a cuminsa 
un investigacion pa reconoce- 
mento di hechonan relaciona 
cu e periodo prome cu Musk 
a tuma control di Twitter aña 
pasa, ora cu Twitter tabata ai- 
nda un compania di accion 
publico. E organisacion a bisa 
cu nan no a yega na e conclu- 
sion cu ningun hende a viola 
e leynan federal di seguridad. 
E organisacion a bisa cu, cum- 
insando na april 2022, nan a 
autorisa un investigacion pa 
determina si a yega di kibra 
cualkier ley di seguridad rela- 
ciona cu e compranan di ac- 
cionnan di Twitter pa Musk y 
su declaracion- y documen- 
tonan di SEC relaciona cu e 
compania. 


Un demanda presenta e me- 
sun luna pa accionistanan di 
Twitter na New York a alega 
cu e biyonario a tarda pa di- 
vulga su participacion den e 
compania pa asina por a cum- 
pra mas accionnan na prijsnan 
mas abou. 


E keho, presenta pa un fondo 
di pensioen pa bomberonan di 
Oklahoma, ta concentra riba 
si Musk a viola un termino 
reglamentario di e SEC pa 
divulga cu el a acumula un 
participacion di minimo 5%. 
Segun e demanda, e tardansa 
aki a perhudica inversioni- 
stanan cu no tabata asina com- 
plica kende a bende accionnan 
den e compania den e dos si- 
man prome cu Musk a admiti 
cu e ta tene un participacion 
mayor. 
SEC a bisa cu Musk a protesta 
pa testifica na San Francisco 
pasobra e no ta biba aya, asina 
e comision a bisa cu nan a of- 
rece pa haci esaki na cualkier 
di nan 11 oficina, incluyendo 
un na Fort Worth, Texas, mas 


cerca di unda Musk ta biba. 
SEC a bisa cu riba 24 di sep- 
tember, abogadonan di Musk 
a responde bisando cu Musk 
no lo aparece pa testifica na 
ningun sitio. 


Musk tambe a protesta pa tes- 
tifia basa riba cu un biografía 
di dje skirbi pa Walter Isaacson 
cu a wordo publica dia 12 di 
september ta contenc “infor- 
macion nobo potencialmente 
relevante pa e asunto” y cu su 
abogadonan mester di tempu 


pa revisa esaki. Pero e peticion 
ta bisa cu e publicacion di e 
buki no ta un base legitimo pa 
Musk evita un citacion legal 
y “di tur manera, e negacion 
inicial di Musk pa cumpli cu 
e citacion awor a presenta su 
conseho cu tempu suficiente 
pa revisa e biografía pa kual- 
kier informacion relevante." 


Un audenca riba e asunto ta 
programa tentativamente pa 
9 di november na San Fran- 
cisco. 

Seminario pa Student-Athletes: 
Un colaboracion entre EducationUSA, UStudy y USA Baseball 


Ariba diasabra dia 14 di 
october na Universidad 
di Aruba ta bay tuma luga 
e sesion titula: “College 
Baseball in the USA – 
What you need to know” 
di 9:00 pa 11:00am dedica 
specificamente na studi- 


ante-atletanan cu tin e 
meta pa sigui nan estudio 
y hunga baseball na Mer- 
ca. 


Student-athlete adviser di 
EducationUSA Aruba, Jo- 
Anne Croes ta bay inicia e se- 


sion introduciendo kico ta e 
posibilidadnan y recursonan 
cu tin na Aruba pa studiante- 
atletanan. UStudy education- 
al and athletics adviser, Mari- 
na Meijer ta bay comparti in- 
formacion relevante tocante 
con pa scoge un institucion, 
e proceso di aplicacion y fon- 
donan. 
Sr. Drew Briese ta e head 
baseball coach na Centre 
College y ta bay elabora ariba 
diferente punto cu un famia 
mester tene na cuenta si kier 
yega e nivel aki, tambe ta 
bay comparti kico e como 
head coach ta busca den un 
Student-Athlete. En general 
tin tres aspecto specifico cu 
mester enfoca riba dje cual ta: 
Talento, Cifranan y Caracter. 
Tur tres di e elemento aki ta 
mesun importante, talento ta 
forma solamente un tercera 
parti. E cifranan di school ta 
bay determina e cantidad di 


ayudo financiero cu un atleta 
por ricibi pa su estudio reba- 
hando e gastonan y caracter, 
ta locual ta bay lag’e sobre- 
sali riba un otro cu tin mesun 
nivel di talento y cifra. 
Ta bay un sesion interactivo 
cu amplio oportunidad pa 


pregunta. Ta invita tur stu- 
diante entre 12 pa 17 aña cu 
tin e meta pa sigui cu nan 
carera como student-athlete 
na Merca pa atende e semi- 
nario aki dia 14 di october di 
9 pa 11am na Universidad di 
Aruba, Room 4. 


15 edicion di Aruba Chess Challenge 
International a tuma luga cu hopi exito 


Diahuebs atardi, a tuma luga e ap- 
ertura di e di 15 edicion di Aruba 
Chess Challenge International or- 
ganisa pa Federacion di Ahedres 
di Aruba. 


Un total di 9 pais y 101 atleta di ahe- 
dres tabata participante na e torneo 
den categoria U 12, U 18 y open. E 
torneo a inicia diahuebs 5 di october y 
a termina ayera diadomingo . 
Minister Endy Croes tabata presente 
na e ocasion aki unda a hiba palabra 


y a desea e atletanan hopi exito den e 
torneo. E ceremonia di apertura a ini- 
cia cu un bunita show di baile cultural. 
Minister Endy Croes hunto cu presi- 
dente di Ahedres Aruba Sr. Jose Pes- 
quiera y presidente di FIDE America 
Sr. Jose Carrillo a duna e gran inicio 
di e torneo aki. Pa finalisa, Minister 
Endy Croes ta gradici organisado y 
tur stakeholders cu a aporta pa haci e 
torneo aki posibel. Hopi exito na tur 
participante cu deseo, disciplina, dedi- 
cacion y determinacion. 


Formula Uno: Verstappen ta 
celebra su tricampeonato cu un 
triunfo nobo 


(EFE) - E Hulandes Max Verstappen (Red Bull) cu diasabra ultimo 
a proclama e tripel campeon mundial di Formula Uno, fin di siman 
ultimo a gana e Gran Premio di Qatar e cual a tuma luga na Lusail 
unda e Spaño Fernando Alonso (Aston Martin) a conclui den e di 
seis luga. 


Verstappen di 26 aña recien cumpli, a logra su victoria number 14 di tem- 
porada ora a gana na Lusail marcando ademas e buelta rapido dilanti di dos 
McLaren, e Australiano Oscar Piastri, cu ayera diadomingo a caba na e di 
dos luga despues di anota sprint di diasabra y ademas di e ingles Lando 
Norris cu tambe a subi na e podio. 


Esaki tabata un carera hopi duro, cu hopi calor y humedad, den cual otro 
Spaño Carlos Sainz (Ferrari) no a participa ora poco antes di e carera a des- 
cubri un “problema den sistema di combustibel na su auto” segun su escu- 
deria a señala. E Mexicano Sergio Perez (Red Bull) a conclui den e di nuebe 
luga, pero despues di un di tres penalisacion pa surpasa e limitenan di pista 
anuncia husto na final, loke a causa cu el a perde un luga y a clasifica di 10. 
Aproximadamente cinco ora prome cu e carera a anuncia cu pa motibonan 
preventivo y pa mas siguridad, tabata obligatorio cu e tairanan no mester ta- 
batin un duracion superior na mas di 18 buelta, unda cu cada piloto mester 
a haci minimo tres parada pa cambia nan tairanan. 


servicio A19 


Dialuna 9 OctOber 2023 


“A Bridgerton Ball” 
Un elegancia di otro epoca cu e gala caritativo di Kiwanis Club of Aruba 2023 


Miembronan di Kiwanis 
Club of Aruba (KCA) ta 
druk preparando pa e 
Charity Gala di 2023 cu 
tema “A Bridgerton Ball” 
cu ta tuma lugar diabi- 
erna, 3 di november na 
Renaissance Convention 
Center. 


Musiconan confirma un bi- 
aha mas ta e bandanan mas 
popular di Aruba: Buleria, 
‘N Fuzion y Tsunami, e ball- 
room lo ta completamente 
transforma den e Regency 
Period, entre 1813-1827 cu 
e Netflix Hit Bridgerton ta 
inspira riba dje. Huesped- 
nan por disfruta di un buffet, 
open bar pa biña, spirits, craft 
beer y cocktails. 
E fiesta aki ta e oportunidad 
mas grandi di KCA pa recau- 
da fondo, pa asina por sostene 
diferente 
fundacionnan 
y 
proyectonan cu ta conta riba 
KCA anualmente, manera 
Fundacion Ban Uni Man pa 
Cria Nos Muchanan, Fun- 
dacion Pa Nos Muchanan, 
Back to School, Kiwanis One 
day, Pasco den Bario, Traffic 
Awareness Campaign, Clint 


Whitfield Outstanding Stu- 
dents Award, Smile Makers e 
Panda Book y mas. 


Jane Wever-Vermaas, chair 
di e fundraising commit- 
tee di KCA:" Aña pasa nos 
gala tabata un exito rotundo 
y necesario, pues por a mira 
cu Aruba a haya falta di nos 
fiesta y kier a aporta na nos 
causa: Yuda e muchanan den 
necesidad na Aruba. 


E gala aki ta e oportunidad 
perfecto pa comunidad di 
Aruba disfruta di un gala 
sumamente elegante, bisti 


den tema of den gala at- 
tire, bailando na e ritmo di 
nos miho bandanan, cu un 
tremendo buffet y bebida 
di premium calidad, mien- 
trastanto e net proceeds di 
cada ticket bendi lo bay di- 
rectamente na proyectonan y 
fundacionnan sostene door di 
KCA. Comunidad por conta 
cu e fondonan genera ta wor- 
do aloca unda ta prudente y 
unda ta necesario, pasobra tur 
proyecto y donacion semper 
ta pasa un screening extensi- 
vo di e club,” Jane ta clausura. 


KCA kier gradici un biaha 


mas nos socionan cu ta pa- 
tronisa Cava Aruba , Divi- 
no y Hodgson Trading. Pa e 
parti di set-up y decoracion, 
nos kier extende un danki di 
curason na Elite Productions 
y House of Mosaic cu ta yu- 
dando nos enormemente pa e 
ballroom di Renaissance keda 
sumamente decadente!” 


E gala caritativo ta tuma lugar 
dia 3 di november na Renais- 
sance Convention Center, di 
8:30 pa 1:30. Pa tickets, cu 
ta AWG 450 pa pareha, por 
acerca cualkier miembro di 
KCA, of por cumpra direct 


riba 
https://kiwanis.plan- 
ningpod.com/. 


Kiwanis Club of Aruba ta 
existi desde 21 di november 
1964 y tin como meta princi- 
pal pa mehora e bida di 
muchanan na Aruba. Esaki 
ta wordo realisa door di or- 
ganisa diferente proyecto pa 
recauda fondo, trabounan 
boluntario y proyectonan di 
conscientisacion. Pa mas in- 
formacion tocante Kiwanis 
Club of Aruba por fabor 
bishita https://www.kiwan- 
isclubofaruba.org/ of nos pa- 
gina riba Facebook. 


Fundacion Siñami Paso pa Paso Aruba ta introduci e prome edicion di e 
buki, E flor di balornan “ Un tesoro pa mi bida” 


Fundacion Siñami Paso pa 
Paso Aruba a wordo lanta 
oficialmente 4 di April 
2009 y nos meta ta pa duna 
orientacion y guia integral 
di diferente disciplina pa 
beneficia mucha, hoben y 
adulto cu algun discapaci- 
dad y nan famia. 


Den e aña 2022 - 2023 nos 
team profesional boluntario 
a crea e prome edicion di e 
buki e flor di balornan “ Un 
tesoro pa mi bida”. E buki 
aki ta un continuacion di e 
lema di nos fundacion cu 
ta e flor di balornan, Husti- 
cia - Perseverancia - Hon- 


radez - Pordon - Humildad 
- Puntualidad - Sinceridad 
-Responsabilidad - Lealtad - 
Amor - Berdad y Respet, cada 
balor ta un capitulo di e buki. 
Den e buki aki nos kier pro- 
move lectura y actividadnan 
pa famia haci algun ehercicio 
cu lo yuda mucha, hoben den 
su desaroyo personal y pa den 
futuro por aporta na e comu- 
nidad den un forma positivo 
y productivo. 


E buki ta conta cu 156 pagina 
cu tin algun ehercicio interac- 
tivo enfoca riba balornan. Lo 
reforsa e habilidadnan social 
emocional, Psicomotricidad, 


Habla y Lenguahe. Eherci- 
cio pa mehora atencion, con- 
centracion, expresion, com- 
prension, lectura, scritura, 
conoce emocionnan, tecnica 
pa regula emocionnan, alfa- 
bet, numbernan, identifica e 
curpa, importancia di famia, 
nocion di tempo, derechonan 
di mucha y hopi mas. 


E di dos edicion di e buki E 
flor di balornan “ Un tesoro 
pa mi bida” 2024 -2025 lo 
conta cu algun compania/or- 
ganisacion cu lo adopta un 
balor. E buki lo wordo bendi 
na un suma simbolico pa re- 
cauda fondo pa e continu- 
acion di nos proyecto integral 
despues di scol cu ta duna 


guia profesional di psicologo, 
logopedista y terapista na un 
grupo vulnerabel di mucha 
y hoben cu discapacidad in- 
telectual leve (L.V.B) y nan 
famia. 


E bukinan lo bay wordo 
reparti pa muchanan di 6 
pa 15 aña na algun scolnan, 
centronan di bario, durante 
e reparticion di e buki nos 
team profesional boluntario 
lo duna algun workshop in- 
formativo y educativo. 


Nos kier a duna danki na Sa- 
menwerkende Fondsen Cari- 
ben y CEDE Aruba, directiva 
di F.S.P.P.A y team profesion- 
al boluntario cu a haci e buki 


aki un realidad Dr. Eva Rusz, 
Psicologo / Psicoterapeuta, 
Lic. Maria Cristina Harsveld, 
Logopedista / Pedagogia In- 
fantil, Angelica Ayala, Psy.M. 
Psicologo, Yaxzuly Toyo, Psi- 
cologo Infantil, Rubiela Gra- 
cia, MSc. Psicologo Educa- 
tivo, Carlos Falla, MS Neu- 
rociencia Organisacional / 
Terapista Educativo. 


E buki di balornan “Un teso- 
ro pa mi bida “ ta forma parti 
di e proyecto integral despues 
di scol pa mucha y hoben cu 
discapacidad intelectual leve 
(L.V.B), y e prome edicion 
ta wordo financia pa Samen- 
werkende Fondsen Cariben y 
CEDE Aruba. 

Resultado Sorteo 
7 y 8 oktober 2023 


Cadena Alexander Lottery ta presenta resultado di weganan di suerte 


merdia 
anochi 
diadomingo merdia 



3 



2889 


Sorteo # 4056 


Sorteo # 930 


Sagitario 


X2 


775 


Sorteo # 4056 


Sorteo # 2112 


4848 


6618 


Sorteo # 4056 


4524 


5854 


X2 


9946 


24 
Letter 
H 


0 
0 


14 


530 


0 
9 


240 


0 
0 
0 
0 
0 





x Match 4 
100.000,- 


Proximo Jackpot 


Sorteo # 


Sorteo # 6262 


Sorteo # 


x afl 8,00 


Mega Ball: 


Proximo Jackpot 


330.000,- 


x match 4 


0960 


Sorteo # 5867 


Sorteo # 797 


x afl. 500,00 


x afl.15,00 
x afl 50.00 


Aries 


FP 


314 


x Jackpot 


Sorteo # 8064 
Sorteo # 2430 


Sorteo # 1813 


0481 


9113 


Sorteo # 7108 


4268 


x Jackpot 


x match 4 
x afl. 12,00 


Joker 


5824 
800.000,- 


x Jackpot 
x Match 4+ 


Proximo Jackpot 


X3 
08-13-21-24-27 


07-08-13-14-32 


0861 


Afl. 430.000,- 


Letter 


0 
0 
0 


0 


0 
5 


159 


0 
0 
0 
0 
0 



3 



X2 
09-14-18-22-24 


0500 


Joker 


2074 
800.000,- 


x Jackpot 
x Match 4+ 


Proximo Jackpot 


X2 


621 


x Jackpot 


Sorteo # 4057 
Sorteo # 


Sorteo # 2113 


8541 


8003 


Sorteo # 4057 


6962 


x Jackpot 


x Match 4 
x afl. 12,00 


8462 


Sorteo # 4057 


Sorteo # 931 


x afl. 500,00 


x afl.15,00 
x afl 50.00 


Leo 


Sorteo # 


x afl 8,00 


Mega Ball 


Proximo Jackpot 


330.000,- 


x match 4 


x Match 4 
107.000,- 


Proximo Jackpot 


Sorteo # 


Sorteo # 6263 


Afl. 430.000,- 


diario 
Korsou 
super4 
flamingo 


1427 
5798 
7760 
9580 
9240 
4670 
super5 
0689 
6552 
3098 
- 
6624 


diario 
Korsou 
super4 
flamingo 


4397 
9184 
8283 
9577 
1583 
7714 
super5 
7303 
2960 
3054 
26778 
7047 


diadomingo 


HOH ta anuncia cu desde prome di october: 
Clinica di dialisis ta trece cambio den 
orario di servicio 


Team di clinica di dialisis na HOH ta 
informa comunidad tocante un cambio 
den nan orario di servicio unda e enfoke 
ta pa mehora calidad y tambe servicio 
na tur pashent. E adaptacion aki ta 
specialmente pa pashent cu ta ricibi e 
cuido di dialisis na HOH. E cambio aki 
lo yuda coordina e fluho di pashent miho 
unda lo cuminsa mas trempan pa asina 
pashent cu ta wordo atendi durante e 
di tercer shift no mester warda pa nan 
turno sino lo wordo yuda di biaha. 


E orario nobo di dialisis desde 1 di october ta: 
•	 
dialuna- diaranson - diabierna di 7AM pa 
10.50PM 
•	 
diamars- diahuebs - diasabra di 7AM te 
cu 7PM 


Ta importante pa tene cuenta cu durante cada 
tratamento e mashin mester desinfecta cual 
ta tuma su debido tempo. Ademas, e orario 
nobo ta yuda e pashentnan caba e tratamento 
y haya miho asistencia di e nursenan cu lo por 
brinda miho atencion y dedicacion na nan 
pashentnan mirando cu no tin e siguiente 
pashent ta warda caba. Otro motibo principal 
tras di e cambio ta cu e orario nobo ta elimina 
e parti unda pashentnan ta caba pareu cu nan 
tratamento y asina lo tin menos aglomeracion 
na e departamento cu ta bon pa e parti di 
higiena. 


E team di dialisis ya caba a comparti e 
informacion aki individualmente cu cada 
pashent pa loke ta nan orario nobo. Cada 
colega na dialisis di HOH ta dedica pa haci 
nan maximo esfuerso pa e estadia di nan 
pashent durante dialisis ta mas placentero 
posibel. Hospital semper t’ey y ta para firme 
den trece servicio y adaptacion unda cu ta 
necesario pa asina eleva e calidad di cuido pa 
comunidad di Aruba. 


Skirbimento creativo: 
curso avansa 


Biblioteca 
Nacional 
Aruba ta ofrece un curso 
cortico di skirbimento 
creativo Avansa cu ta 
cuminsa dia 23 di octo- 
ber. Docente di curso ta 
autor local, Sr. Vi Frank 
jr. E nivel ta avansa. E 
curso ta un biaha pa si- 
man y lo dura 8 siman. E 
curso aki ta tuma lugar 
na biblioteca na Playa y 
ta pa adulto. Instruccion 


ta na Papiamento. Ultimo 
les ta dia 11 di december. 


E curso aki ta tuma lugar na 
biblioteca dialuna atardi di 
5or pa 7or, ariba e dianan; 23 
di october, 30, 6, 13, 20, 27 di 
november y tambe 4 cu 11 di 
december 2023. Por registra 
via email: curso@bna.aw of 
yama na biblioteca na 528- 
1504. E curso ta costa 135 
florin pa persona. Registra- 
cion ta cera diabierna dia 6 di 
october, cupo ta limita. 


Esaki ta interesante pa tur es- 
nan cu ya caba ta gusta skirbi 
ficcion (Storia) y ta desea di 
sigui siña mas y haya guia for 
di Vi Frank jr. Topiconan cu 
docente Frank ta trata ta: Di- 
alogo, personahe, plot y con- 
flicto, descripcion y scenario. 
Participantenan ta skirbi den 
idioma di nan escogencia y 
por haci esaki den cualkier 
genero di nan escogencia. 
Participantenan ta haya tarea 
pa traha ariba den weekend y 
pa practica. 


Sr. Vivienno Frank jr. a pu- 
blica 2 buki y actualmente ta 
trahando riba un di tres pub- 
licacion. ‘Damnatio ad bes- 
tias’ (2020) y tambe Outpost 
Alto Vista and other cosmic 
horrors from Aruba (2020). 
Tur dos buki miembronan 
por fia na biblioteca y nan 
ta obtenibel na libreria local 
tambe pa cumpra. 

San Nicolas 
Oranjestad 


Dokter na warda 


Botica na warda 


Hospital 
7:00 pm / 10:00 pm 
Imsan 
24 ora 


EMERGENCIA 
911 


POLIS 
Oranjestad 
100 
San Nicolas 
104 
Santa Cruz 
105 
Noord 
107 
Tip Line 
11141 
Brandweer 
115 
Ambulance 
911 
Hospital 
527-4000 
Imsan 
524-8833 
Warda Costa 
913 
Seguridad Nacional 11911 
Cruz Cora 
582-2219 


BOTICA 


Aloe 
584-4606 
4 Centro Medico 584-5794 
Central 
585-1965 
Dakota 
588-7364 
Del Pueblo 
582-1253 
Eagle 
587-9011 
Kibrahacha 
583-4908 
Maria 
585-8145 
Di Servicio Noord 586-4606 
Oduber 
582-1780 
Paradera 
588-6638 
San Lucas 
584-5119 
San Nicolas 
584-5712 
Santa Anna 
586-8181 
Santa Cruz 
585-8028 
Sero Preto 
584-4833 
Trupial 
583-8560 


UTILIDAD 
Setar 
117 
Web 
525-4600 
Elmar 
523-7147 


FUNERARIA 
Aurora 
588-6699 
Royal Funeral H. 586-4444 
Ad Patres 
584-2299 
Olive Tree 
584-8888 


Servicio di Taxi 


Aruba Transfer Tour & 
Taxi C.A. 
Tel: 582 2116 /582 2010 


Taxi Adres Services (24h) 
Tel. 587 5900 


A1 Taxi Services Aruba 
Tel: 587-8850 
Tel: 280-2828 
Whatsapp: 592-7024 


Cas Di Cultura 
Vondellaan 2 Aruba 
297-582-1010 
F A D A 
Campanastraat 5 Aruba 
297-583-2999 
297-583-9610 
F A V I 
Primavera 233 Aruba 
297-582-5051 
297-582-5222 
F E P O 
Engelandstraat 15 Aruba 
297-583-1016 
297-583-6607 


Fundacion Contra 
Violencia Relacional 
Tel: 583-5400 
Fundacion Autismo 
Aruba 
Irenestraat 21 Aruba 
297-588-1179 


Fundacion Pa Nos 
Muchanan 
Cumana 2 Aruba 
297-583-4247 


Fundacion Tel Pa 
Hubentud 
Wilhelminastraat 19 
Aruba 
297-588-6138 
Koningin Wilhelmina 
Fonds 
Spinozastraat 9 Aruba 
297-582-0412 


Mary Joan Foundation 
Sabana Blanco 8 Aruba 
297-588-9999 
Rode Kruis Aruba 
Pedro Gallegostraat 14 
Tel.297-582-2219 
Fax 588-3376 


Famia Planea (SBVO) 
Avenida Milio J Croes 17 
B Aruba 
297-588-9591 
www.famiaplanea.org 
famiaplanea@hotmail. 
com 


Stichting Fundacion 
Guia Mi 
George Madurostraat 34 
297-582-0088 


Y M C A 
Calbasstraat 1 Aruba 
297-582-3072 


AL-ANON group 
Sabana Liber #8, Noord 
(close to the hotels) 
Tel: 736-2952 or 
593-7081 


SERVICIO PUBLICO 
Mi ta ofrece servicio pa haci 
reparacion di porta, ventana y 
hopi mas. Pa mas informacion 
Tel. 563 6762 
_________________________ 


TA BENDE 
1 box di palo den bon condicion 
Fls.50.00 
Tel. 560 8929 
__________________________ 


SERVICIO PUBLICO 
Pa trabou di data-entry of 
update di bo administracion pls 
contact: 
Tel.568 2339 
_____________________________________ 


SERVICIO PUBLICO 
Mi ta chapi, lanta sushi, corta 
mata, transporta frigidaire, was- 
machine biew, drecha cas, etc. 
Tel. 564 1979 
_______________________________________ 


SERVICIO PUBLICO 
Pa haci trabow di verf y chapi, 
tur mantencion di pafor di cas 
Yama y puntra pa benito na 
Tel.630 5185 
_________________________ 


SERVICIO 
Unified One Events 
Photos , films, wedding 
Tel. 749 2533 
___________________________ 


SERVICIO PUBLICO 
nos ta chapi, corta y planta 
mata, brinda tur servicio cu bo 
cura mester. tira sushi afo, 
Tel. 738 1908 
________________________ 


SERVIO PUBLICO 
ta ofrece pa verf y chapi cura 
bon prijs. nos ta hiba e sushi. 
Yama pa mas informacion na 
563 4828 / 5679610 
____________________________ 


SERVICIO PUBLICO 
Mi ta ofrece pa cuido di mucha 
di dialuna pa diabierna y 
weekend. Pa informacion 
Tel. 558 7310 
_________________________ 


SERVICIO PUBLICO 
Mi ta ofrece servicio di 
electricista en general corto 
circuito y mantencion 
Tel.566 5026 
_________________________ 
SERVICIO PUBLICO 
nos ta haci trabou di 
plomeria, electricidad, 
hardineria incluye hiba sushi 
Handy man. 
Tel.742 6250 
____________________________ 


SERVICIO PUBLICO 
Masaje reductores, terapias 
para el dolor, terapia infraroja, 
kinesiotape, tratamiento faciales 
avicenastraat #18 local a 
Tel. 566 1412 /561 8520 
________________________ 


TA BUSCA 
trabou pa haci cas limpi, 
negoshi of oficina 
Tel.561 3910 
_________________________ 


SERVICIO PUBLICO 
ta traha y renoba cas 
drecha dak, ta basha vloer, 
pleister, verf cas, traha cura, 
pega mosaico 
Tel.563 4168 
____________________________ 


SERVICIO PUBLICO 
Sushi den cura pa solamente 
50,- pa buelta, nos ta lante 
lague limpi 
Call 592 5766 
__________________________ 


SERVICIO PUBLICO 
buscando auto pa huur y na bon 
prijs? yama nos 
Tel. 593 9953/ 593 8453 
____________________________ 


TA HUUR 
un apartment, 1 camber, baño, 
sala, cushina, entrada priva 
Madiki 67 
Tel. 593 0769 / 593 3514 
583 2034 


Sushi den cura? 
ta piki sushi cu pick-up 
grandi pa Afl 75,= pa buelta. 
Yama nos na 
561 4297 of 561 5179 
__________________________ 


SERVICIO PUBLICO 
ta haci tur trabou di 
construccion y carpinteria y tur 
cos cu ta furamento di stul 
Tel : 746 0518 / 569 7539 


_____________________________________ 


a v i s o @ b o n d i a . c o m 


SERVICIO PUBLICO 
Handyman 
Pa trabouw di verfmento 
plumbing tuberia, chapi, 
limpieza di cura, drecha mata 
Tel : 567 1108 


_____________________________________ 


SERVICIO PUBLICO 
Limpiesa pa cas y auto 
Presure wash cura di cas 
laba muebles, laba tapijt 
laba vloer 
Tel. 593 9464 
________________________ 


SERVICIO 
reforsamo papiamento-españo, 
of españo pa papiamento pa 
hende mayor y mucha 
Tel. 563 4641 
___________________________ 


TA BENDE 
Piano (no electric), cama di 
1 persona, set di sala, vario 
schilderij. Pone bo prijs 
Cell 594 3154 
_________________________ 


Oranjestad: 
Sta. Anna 
Tel. 586 8181 


San Nicolas: 
Seroe Preto 
Tel. 584 4833 


Pronostico di tempo 


Tempo: 
Awe tardi y awe nochi: leve- 
mente te parcialmente nubla 
y generalmente seco 
Den marduga y mañan: par- 
cialmente nubla cu un awa- 
sero breve 


Temperatura maximo 32 gra- 
do Celsius 
Temperatura minimo 27 gra- 
do Celsius 
Indice di calor (heat index) 
den y rond di oranan di mer- 
dia: 33 pa 45 grado Celsius 


UV index: 12 


Bahada di solo : 6:25 pm 
Subida di solo : 6:29 am 


Biento: 
Modera for di direccionnan 
entre oost-noordoost y oost- 
zuidoost; 
Forsa 3 te 4 (7 te 30 km/ora, 7 
te 16 nudo) 
Den dia basta fuerte te po- 
siblemente fuerte den rafaga; 
Forsa 5 te 6 ( 31 te 50 km/ora, 
17 te 27 nudo) 


Situacion general di tem- 
po pa proximo 24 ora: 
Aire relativamente seco y sta- 
biel a drenta region local y lo 
stroba desaroyo di nubianan 


cu por produci awasero. Pa e 
motibo aki no ta spera yobida 
di importancia den proximo 
24 ora. Mas aleu por bisa cu 
un disturbio zwak lo pasa 
den region bay west durante 
comienso di siman y lo trece 
poco humedad den region. 
Esaki lo aumenta e chensnan 
pa awasero e ora ey. 


Condicionnan maritimo/ 
estado di lama: 
Na partinan protegi di costa: 
keto, rond di 1 pia. 
Na partinan zuid: trankil, en- 
tre 2 pa 3 pia. 
Na partinan oost te noord- 
west di costa: 
Trankil te modera entre 3 pa 
5, localmente 6 pia. 

“Dios ta amor y amor ta Dios, 
Maske mi no ta na e mundo aki, tur dia lo mi 
ta bandadi boso Curazon, mi por stens di loke 
Señor ta hasi” 
- Salmo 33 


Cu hopi tristesa pero conforme cu boluntad di 
Dios nos ta anuncia cu a bay laga nos den brasa 
di Señor 


Maria Elisabeth Tromp-Thodé 
Mihor conoci como “Marian / Mama / Oma” 
*29-08-1941 †30-09-2023 


Casa: 
† Martinus Andres Tromp 
Yiunan: Gianni Tromp y Marisa Tromp-Figaroa 
Ruisandro Tromp y Maybeline Tromp-van der 
Biezen 
Elton Tromp y Shaska Kock 
Nieta(o)nan: 
Kylah Tromp y Isabelle Tromp 
Dwade Tromp y Sean Tromp 
Tashmaine Boekhoudt 
Rumannan: 
† Francisco (Fang) Thodé 
† Francisca (Bibi) Thodé y yuinan Anjer (Ankie) 
y Ronny 
† Hilario (Jajo) y Theresita (Chita) Thodé-Tromp 
y yuinan †Michael (Maiky), Patrick y Aldrin 
Abelino (Lino) Thodé y Thelma Thodé-Croes 
† Franklin (Frankie) Thodé 
† John (Nona) Thodé 
Evaristo (Vic) Thodé y Fatima Thodé-Plaza y 
yuinan Favier, Mark y Favienne 
Swa y cuñanan: Filomena Tromp y † Victor 
Tromp y yui 
Robert Tromp y Maria Tromp y yuinan 
Wilfred Tromp y Rina Tromp y yuinan 
Oscar Tromp y † Aleyda Tromp-Hurado y yui 
Eric Tromp y Lilian Tromp-Croes y yuinan 
Yvonne Tromp y yui 
Swinda Tromp y Hose Tromp y yuinan 
Ergard Tromp y Marianita Figaroa 
Cuidadornan: Cas di machi (Cristina y e staff 
completo di Cas di Machi) 
Monique & Maria 
Amiga stima: 
Avelina Garcia 
Primo(a)nan, amigo(a)nan y conocirnan, bisi- 
ñanan 
Demas famia Thodè, Tromp, Vrolijk, Figaroa, 
van der Biezen, Kock, Yarzagaray, Provence, ami- 
gonan y amiganan y conocirnan na Aruba, Bo- 
neiro, Hulanda, Puerto Rico; bisinjanan di Se- 
roe Blanco y Weg Seroe Preto y Rooi Hundo, y 
amigo(a)nan di cas. 
Ta invita pa acto di entiero cual lo tuma lugar na 
Misa San Francisco, dialuna 9 di oktober 2023 di 
2’or pa 4’or di atardi. Despues di misa ta sali pa 
Santana Central Sabana Basora. Despues di en- 
tierro no ta ricibi bishita di condolencia na cas. 
Nos disculpa si den nos tristesa nos por a lubida 
cualkier persona. 


Merca: 
Faro di 150 aña na Florida Keys ta ilumina pa 
prome biaha den un decada 


(AP)—Un faro cu a yuda 
guia barco via e rifnan peli- 
groso di Florida Keys prome 
cu e introduccion di tecnolo- 
gia sonar y GPS a haci’e anti- 
cua ta briyando atrobe como 
parti di un esfuerso nacional 
pa salba faronan historico cu 
tabata ocupa e costanan di 
Merca pa mas cu un siglo. 


Un grupo di comunidad Is- 
lamorada cu ta alocando 6 mi- 
yon dollar pa restaura y preserva 
e Alligator Reef Lighthouse a 
cende su luznan nobo diasabra 
pa recorda e publico tocante e 
esfuerso. 


Alligator Lighthouse a ser cendi 
pa prome biaha na 1873 y el a 
keda cendi te aproximadamente 
2013, y despues a keda paga pa 
10 aña,” segun Rob Dixon, un 
director ehecutivo di Save Al- 
ligator Lighthouse, cual a tuma 
over e titulo di e faro na fin di 
2021. “Y nos Statue of Liberty 
tambe ta cendi atrobe.” 


E faro a haya su nomber pa via 
di e USS Alligator, un barco di 
e Navy Mericano cu accidenta 


riba e rif na 1822 y a sink. 


Alligator y cinco otro faro bieu 
den e area di Florida Keys tabata 
importante pa ayudo nabegacio- 
nal maritimo cu a mantene bar- 
conan leu for di e rif den e area. 
Pero tecnologia di nabegacion di 
satelite a haci cu e faronan aki a 
bira anticua y structuranan asina 
ta ser benta pa e General Servic- 
es Association. 


Un estudio di Alligator Light- 


house a ser completa pa deter- 
mina kico ta necesario pa stabi- 
lisacion di e structura despues 
di hopi aña den mal condicion. 
Dixon a bisa cu un estudio a de- 
termina cu lo tuma seis aña y 5 
pa 6 miyon dollar pa salba Alli- 
gator Lighthouse. 


Dixon a bisa cu recaudacion di 
fondo ta en camino cu 500.000 
dollar recauda caba, incluyendo 
215.000 for di Monroe County 
Tourist Development Council. 


Un aumento den trafico di carga riba frontera di Noord 
Korea y Rusia ta sugeri transportacion di arma 


(AP)—Potretnan recien di 
satelite ta mustra un aumen- 
to skerpi di trafico di carga 
riba e frontera di Noord 
Korea y Rusia, indicando cu 
Noord Korea ta proveyendo 
Rusia cu municion, segun 
expertonan Mericano. 


Speculacion tocante un posibel 
plan di Noord Korea pa yena e 
deposito di municion na Rusia 
a cuminsa algun luna pasa, ora 
lider di Noord Korea, Kim Jong 
Un, a biaha bay Rusia pa reuni 
cu Presidente Vladimir Putin y 
a bishita su sitionan militar. Ofi- 
cialnan den exterior ta sospecha 
cu Kim ta buscando tecnologia 
di arma sofistica di Rusia den 


un intercambio pa municion pa 
acelera su programa nuclear. 
“Mirando cu Kim y Putin a dis- 
cuti algun intercambio militar y 
cooperacion durante nan ultimo 
reunion, e aumento drastico den 
trafico di carga probablemente ta 
indica e suministracion di arma 
y municion di Noord Korea pa 
Rusia,” segun ta para riba Be- 
yond Parallel, cual ta un website 
bao maneho di Center for Stra- 
tegic and International Studies 
basa na Washington. 


“Sinembargo, e uzo extensivo di 
lona pa cubri e containernan di 
ekipahe ta haci’e imposibel pa 
identifica conclusivamente kico 
a mira na Tumangang Rail Facil- 


ity” riba e frontera, e website a 
bisa. 
E reportahe a bisa cu imagen- 
nan di satelite desde 5 di october 
a captura “un nivel drastico di 
trafico di carga” na Tumangang 
Rail Facility. El a bisa cu e ima- 
gennan ta mustra aproximada- 
mente 73 auto di carga mientras 
cu un evaluacion di imagennan 
anterior durante e ultimo cinco 
aña ta mustra aproximadamente 
20 auto di carga so. 
Oficialnan di Merca y Zuid Ko- 
rea a adverti cu Noord Korea y 
Rusia por enfrenta consecuencia 
si nan sigui cu e acuerdo di in- 
tercambio di arma den violacion 
cu resolucionnan di e Conseho 
di Seguridad di Nacionnan Uni 
cu ta prohibi intercambio di 
arma envolviendo Noord Korea. 


Desde aña pasa, Merca a causa 
Noord Korea di proveyendo 
municion, proyectil di artileria 
y raket pa Rusia, probablemente 
mayoria di nan copia di muni- 
cion di tempo di Union Sovi- 
etico. Oficialnan di Zuid Korea 
a bisa cu armanan di Noord 
provee pa Rusia a ser uza contra 
Ucrania caba. 

Negoshi di Uganda ta converti fibra di banana den obra di man sostenibel 


(AP) - Un mata di banana 
decapita ta practicamente 
inutil. Cual ta un incon- 
veniencia pa e agricultor 
cu mester despues saca 
e mata su base y busca 
manera di usa su restonan. 
Pero e restonan aki por 
bolbe bida back? Si, segun 
un compania di Uganda 
cu ta cumpra e partinan 
aki cu den su turno ta con- 
verti e fibra den obranan 
di man atractivo. 


E idea ta innovativo ademas 
di sostenibel den e pais Af- 
ricano. Uganda tin e consu- 
mo di banana mas halto den 
mundo y ta Africa su produc- 
tor number un di e producto. 
Specialmente den areanan 
aparta, banana por contribui 
na 25 porciento di e consumo 
di caloria diario, segun e figu- 
ranan di U.N Food and Agri- 
culture Organization. 


Den Uganda, come banana ta 
den varios manera parti di e 


custumbernan local y tradi- 
cion, pa hopi un cuminda 
no ta completo sin cu bo tin 
matooke, e palabra local pa 
banana herbi y machika. Pa 
cultiva banana, mester de- 
capita e rais y den e plantashi- 
nan mas grandi esaki pro ta 
un escena violento. E raisnan 
inevitablemente ta putri den 
e areanan habri aki. 


E compania local TEXFAD, 
cual ta describi su mes como 
un grupo di maneho di des- 
perdicio, awo ta tumando 
bentaha di e abundancia di 
basenan putriendo aki pa ex- 
trae fibra di banana y converti 
esaki den articulonan cu por 
inclui extension di cabey pa 
hende muhe. 


John Baptist Okello, manag- 
er di TEXFAD, a conta The 
Associated Press cu e negoshi 
tin sentido den un pais unda 
e agricultornan ta “hayando 
hopi problema” cu miyones 
di tonelada di desperdicio 


relaciona cu banana. E com- 
pania, cual ta colabora cu 7 
diferente agricultor su grupo 
na Uganda, ta paga 2,70 dol- 
lar pa cada kilogram di fibra 
seco. David Bangirana, e lider 
di e tipo di grupo aki den e 
districto di Sheema, a bisa cu 
solamente un parti chikito di 
e parti paden di e base ta ser 
usa pa fibra y e “resto ta ser 
debolbi na e agricultor pa usa 
como fertilisante natural. 


Tur producto ta biodegrada- 
bel segun Faith Kabahuma, 
ken ta parti di e compania su 
programa di desaroyo di ca- 
bey, a conta mientras e tabata 
describiendo cu extension di 
cabey cu a duna bon resulta- 
do den testnan y pronto lo ta 
disponibel den mercado. 


“E problema cu fibra sinteti- 
co ta, cu nan ta tapa tur ca- 
minda cu nan bay; si bo bay 
coba den un hardin awo bo lo 
haya fibra sintetico rond,” el 
a comenta. 


Corte Supremo di Reino Uni ta balansa si ta legal pa banda 
solicitantenan di asilo Rwanda 


(AP) - Gobierno Britani- 
co su politica pa combati 
e fluho di migrantenan ta 
enfrenta un di su desafion- 
an mas grandi den e siman 
aki mientras Reino Uni su 
Corte Supremo ta balansa 
si ta legal pa manda e solici- 
tantenan di asilo Rwanda. 


E gobierno Conservativo ta 
desafiando un Corte di Apel- 
acion den Juni cu a bisa cu e 
politica tin e intencion di kita 
motivacion for di inmigrant- 
enan poniendo nan bida den 
riesgo pa crusa e canal Ingles 


den botonan chikito ta fuera 
di leyp pa motibo cu e pais 
no ta un luga safe pa manda 
nan. 3 dia di argumento ta den 
plan pa cuminsa for di awe cu 
e gobierno argumentando cu 
su politica si ta safe y aboga- 
donan for di Vietnam, Syria, 
Iraq, Iran y Sudan den contra 
di esaki acusando cu e ta fuera 
di ley y inhumano. 
E audiencia ta bini despues cu 
mayoria di Europa y Merca 
ta luchando pa haya e miho 
manera di lidia cu e migrant- 
enan buscando refugio for di 
violencia, guera, opresion y un 


planeta cu ta calentando cada 
biaha mas y ta causando inun- 
dacion y secura debastador. 


Prome Minister Rishi Sunak 
a compromete cu “lo stop e 
botonan” como un prioridad 
top pa combati e inmigracion 
no autorisa. Mas di 25,000 per- 
sona ta calcula di a yega den 
Reino uni pa boto desde dia 2 
di october, cual a cay cu mas 
o menos 25 porciento for di 
e 33,000 cu a crusa na mesun 
tempo aña pasa. 


E politica tin e intencion di 
pone un stop na e gangnan 
criminal cu ta ferry migran- 
tenan for di un di e canalnan 
di exportacion mas druk den 
mundia pa medio di haci Brit- 
ain un destino cu no ta atrac- 
tivo pa motibo cu e posiblidad 
ta halto cu bo lo ricibi un ticket 
di un solo via pa Rwanda. 
Consecuencianan di e crusa- 
mento aki ta mortal. Den au- 
gustus, 6 migrante a fayece y 
mas o menos 50 mester a ser 
rescata ora cu nan boto a bolter 
pa noord di Francia. Den no- 
vember 2021, 27 persona a 
fayece despues cu nan boto a 
hundi. 


Gobierno ta declara cu nan 
politica ta un manera husto 
pa trata cu e fluho di persona 
cu yega costa di Reino Uni sin 
autorisacion y cu Rwanda ta 


un “tercer pais safe”, nificando 
cu esaki no ta di unda nan ta 
buscando asilo. 


